Keterjaminan Kewangan pada Usia Tua

Isu keterjaminan kewangan seharusnya diberi perhatian serius oleh pihak kerajaan, terutamanya dalam keadaan negara yang kini berstatus negara menua. Keterjaminan kewangan merujuk kecukupan wang bagi menampung perbelanjaan harian dengan selesa serta bebas daripada masalah kewangan. Antara lain, keterjaminan kewangan membawa maksud kemampuan individu untuk mengawal situasi kewangan tanpa tekanan.

Kebanyakan kita pastinya terfikir untuk bersandar pada bantuan dan jagaan anak-anak dalam meniti usia emas. Benar, memang budaya Asia, lazimnya menitikberatkan ikatan dan tanggungjawab anak-anak kepada ibu bapa. Walau bagaimanapun, hal ini seharusnya tidak dijadikan sebab kita harus mengabaikan perancangan awal sejak muda agar dapat mentadbir urus kewangan sendiri pada usia tua nanti.

Golongan yang mempunyai simpanan dengan Kumpulan Wang Simpanan Pekerja (KWSP) perlu diingatkan agar bijak menangani pengurusan kewangan apabila bersara. Acap kali ditemukan, banyak orang yang gagal menguruskan kewangan dengan baik. Wang simpanan yang boleh dikeluarkan sekali gus pada umur persaraan 60 tahun itu dirasakan sangat besar, menyebabkan banyak perbelanjaan yang tidak perlu akhirnya dibuat tanpa menyedari impaknya terhadap kelangsungan hidup untuk 20 tahun yang akan datang. Tanpa disiplin yang tinggi, wang simpanan persaraan tersebut akan lupus dalam masa yang singkat dan mengakibatkan ketidakcukupan wang apabila bersara.

Kita kerap kali melihat wang simpanan persaraan digunakan untuk pengubahsuaian rumah secara berlebihan, pembelian kereta baharu sama ada untuk diri sendiri mahupun untuk penggunaan anak-anak, dan banyak lagi big ticket items yang lebih merupakan kehendak dan vukannya keperluan. Kita bukannya menidakkan fakta bahawa diri sendiri perlu diberi ganjaran setelah bertahun-tahun penat bekerja. Walau bagaimanapun, setiap keputusan perbelanjaan itu harus dinilai mengikut kemampuan. Seperti pepatah, “Ukur baju di badan sendiri”. Tambahan pula, beberapa siri pengeluaran KWSP yang dibenarkan sepanjang tempoh pandemik COVID-19 juga mencatatkan pengurangan dana simpanan para pencarum secara signifikan.

Risiko perbelanjaan wang simpanan persaraan secara kurang berhemat perlu diberi perhatian serta dicari jalan penyelesaiannya. Antara cadangan yang boleh dipertimbangkan adalah dengan mewujudkan pelan insurans sosial untuk warga Malaysia yang pesara akan mendapat anuiti secara bulanan. Hal ini dilihat dapat menjamin kesejahteraan masyarakat dengan adanya keterjaminan kewangan selepas persaraan.

Cadangan skim anuiti ini sebenarnya bukanlah sesuatu yang baharu. Skim anuiti dilancarkan oleh KWSP pada tahun 2000. Namun, kemudiannya skim tersebut digantung ekoran bantahan daripada Kongres Kesatuan Sekerja Malaysia (MTUC). Hingga kini, skim tersebut tidak diteruskan. Walau bagaimanapun, dengan mengambil kira konteks keterjaminan kewangan masyarakat pada hari ini, adalah wajar bagi kerajaan serta pihak berkuasa untuk mempertimbangkan semula skim anuiti menerusi pelan insurans sosial agar dapat dilaksanakan di Malaysia.

Kerajaan perlu membuat penelitian yang lebih halus bagi menyediakan kerangka operasi pelan tersebut. Tanggungjawab tersebut tidak semestinya digalas oleh KWSP seperti mana rancangan asal lebih dua dekad yang lalu. Malah, PERKESO juga dilihat berpotensi untuk menggalas tanggungjawab tersebut atas dasar konsep servis yang sama, iaitu perlindungan insurans sosial kepada pekerja.

Masyarakat harus lebih terbuka dan positif dengan inisiatif pelan insurans sosial ini demi kemaslahatan semua. Tambahan pula, dengan perubahan sosial dan demografi negara, golongan ibu bapa tidak boleh lagi hanya mengharapkan anak-anak untuk menjaga keperluan kewangan mereka pada masa tua. Jika ada bantuan daripada anak-anak, anggaplah hal ini bonus!

Perancangan kendiri mungkin hanya berkesan kepada segelintir masyarakat yang mahir dalam mencatur aktiviti pelaburan mereka. Namun, masyarakat secara amnya masih memerlukan sokongan institusi bagi menjayakan misi ini. Dalam hal ini, kerajaan baharu Malaysia diharapkan dapat memberi perhatian yang serius terhadap isu ini. Di samping itu, kerajaan Malaysia  harus mempertimbangkan cadangan pelaksanaan pelan insurans sosial di negara ini demi keterjaminan kewangan masyarakat pada masa depan.

Dr. Nurul Afidah Mohamad Yusof ialah Penolong Profesor di Jabatan Kewangan, Fakulti Perniagaan dan Kewangan,Universiti Tunku Abdul Rahman.


Prospek Kerjasama Ekonomi Baharu antara Malaysia dengan Singapura

Untuk mendapatkan maklumat terkini, ikuti kami melalui Telegram

Singapura –  Pesuruhjaya Tinggi Malaysia ke Singapura, Dato’ Dr. Azfar Mohamad Mustafar menyembah maklum kepada Duli Yang Teramat Mulia (DYTM) Tuanku Syed Faizuddin Putra Jamalullail tentang prospek kerjasama baharu ekonomi digital, ekonomi hijau dan e-dagang  antara Malaysia dengan Singapura. Tiga bidang awal yang dikenal pasti ialah kemudahan jualan eksport e-dagang oleh PKS tempatan ke  Singapura; kerjasama antara Malaysia Digital Hub (MDH) MDEC dengan BLOCK 71 Singapura dalam ekosistem permulaan (startup) dan e-dompet.

Bidang kerjasama lain yang sedang dibincangkan ialah industri 4.0, pembuatan termaju, sektor perkhidmatan, e-dagang, industri aeroangkasa dan eko-pelancongan. Beliau telah menyembah maklum kepada DYTM Tuanku Syed Faizuddin Putra Jamalullail sewaktu baginda mahu berangkat ke Doha di Lapangan Terbang Antarabangsa Changi, Singapura. Raja Puan Muda Perlis, DYTM Tuanku Hajah Lailatul Shahreen Akashah Khalil turut berangkat bersama-sama baginda.

Sempena pertemuan tersebut, DYTM Tuanku Syed Faizuddin Putra merangkap Tuanku Yang DiPertua Majlis Agama Islam dan Adat Istiadat Melayu Perlis (MAIPs) telah berkenan menyerahkan sumbangan Tabung Ibnu Sabil MAIPs sebanyak RM5000 kepada Dato’ Dr. Azfar yang menerima bagi pihak Pejabat Pesuruhjaya Tinggi berkenaan. Sumbangan itu adalah untuk digunakan bagi membantu rakyat Malaysia yang berdepan dengan situasi kecemasan, terputus bekalan sara diri atau terkandas untuk kembali ke tempat asal atau meneruskan perjalanan.

Tambah Dato’ Dr. Azfar lagi, Malaysia terus kekal sebagai rakan dagangan ke-2 terbesar Singapura selepas China, dengan jumlah dagangan sebanyak RM426.6 bilion, iaitu meningkat sebanyak 23.8% untuk tempoh yang sama pada tahun 2021. Pelabur dari Singapura juga terus memilih Malaysia sebagai destinasi pelaburan utama di rantau Asia Tenggara.


Rize Bank Digital Pertama di Malaysia

Kuala Lumpur – Al Rajhi Bank Malaysia (ARBM) telah melancarkan bank digital pertama di Malaysia. Nama bank itu ialah Rize. Bank itu telah dilengkapi dengan teknologi terkini untuk memberikan pengalaman perbankan yang terbaik kepada pelanggan.

Ketua pegawai eksekutif ARBM, Arsalaan Ahmed menyatakan bahawa Rize merupakan bank digital yang berusaha untuk memberikan inspirasi dan memperkasakan pelanggan mereka yang dikenali sebagai Rizers. Beliau menambah bahawa apabila masyarakat menjadi Rizers, mereka akan mendapat akses pengalaman perbankan yang berteknologi tinggi dan terkini. Beliau turut menyatakan bahawa semua keperluan perkhidmatan perbankan Rizers akan tersedia di telefon pintar mereka tanpa perlu pergi ke cawangan fizikal. Selain itu, Rize juga menawarkan pilihan pembiayaan peribadi yang mesra pelanggan.

Rize juga menawarkan produk simpanan yang dikenali sebagai Rize Savings Pot dan merupakan satu-satunya simpanan Malaysia dengan kadar keuntungan yang membolehkan pelanggan memperoleh pendapatan sambil menyimpan.


Projek Bekalan Kuasa Pintar Cyberjaya: Selangor Bakal Menjadi Negeri Pintar Tahun 2025

Shah Alam – Menteri Besar Selangor, Dato’ Seri Amirudin Shari menyatakan bahawa pembangunan projek bekalan kuasa dan inisiatif tenaga boleh diperbaharui di Cyberjaya selari dengan cita-cita Selangor yang mahu menjadi negeri pintar menjelang tahun 2025.

Beliau turut menambah pembangunan itu menjadi nadi kepada usaha pendigitalan Selangor sebagai pusat pengkalan data. Beliau menjelaskan bahawa tujuan akhir projek itu bukan hanya menghantar tenaga ke Cyberjaya tetapi juga akan memanfaatkan aliran tenaga yang stabil kepada pusat data yang bakal dibina. Beliau juga menambah Cyberjaya boleh menjadi salah satu daripada pusat data yang akan menjadi nadi utama bagi mencapai matlamat digitalisasi di Selangor.

Beliau berkata demikian selepas majlis menandatangani Memorandum Persefahaman (MoU) antara Worldwide Holdings Berhad dengan Dynac Sdn Bhd. Projek itu dijangka bermula pada pertengahan tahun depan dan siap menjelang akhir tahun 2024.


HASiL Jelaskan Isu Penamatan Pegawai Kontrak

Cyberjaya – Isu penamatan pekerja akan terjadi berikutan pelaksanaan penstrukturan semula sesebuah syarikat ataupun organisasi bertujuan bagi menambah baik mutu perkhidmatannya. Sehubungan dengan itu, Lembaga Hasil Dalam Negeri Malaysia (HASiL) ingin menarik perhatian masyarakat berkenaan dengan isu penamatan pegawai kontrak agensi ini yang tular di beberapa saluran media sejak kebelakangan ini. Secara dasarnya, HASiL menggajikan pegawai kontrak bagi tujuan pelaksanaan tugasan atau fungsi yang perlu diselesaikan dalam suatu tempoh yang spesifik, iaitu berasaskan projek atau project based.

Selaras dengan perkembangan dan pembangunan prasarana teknologi maklumat di HASiL, proses kerja telah melalui pelbagai fasa digitalisasi yang pesat, sekali gus mengubah tatacara kerja di HASiL. Transformasi pendigitalan ini membolehkan kebanyakan tugasan dan fungsi kerja di HASiL diautomasikan dan seterusnya meningkatkan kos kecekapan dalam mentadbir sistem percukaian negara. Oleh itu, pihak HASiL telah memperkemas struktur organisasinya yang  turut melibatkan penstrukturan sumber manusia. Pelaksanaan ini turut melibatkan isu mengkaji semula keperluan untuk menggaji pegawai kontrak bulanan dan harian di HASiL. Proses automasi yang dilaksanakan oleh HASiL membolehkan tugasan yang selama ini dilaksanakan oleh pegawai kontrak dapat diagihkan kepada pegawai tetap sedia ada dan dapat dimanfaatkan secara optimum.

Sehubungan dengan itu, keputusan untuk tidak meneruskan amalan menggaji pegawai kontrak bulanan dan harian telah dibuat pada tahun 2018 dan diputuskan untuk dilaksanakan secara sepenuhnya bermula pada 1 Januari 2023. Penamatan ini akan melibatkan sebanyak 42 orang pegawai kontrak bulanan dan 998 orang pegawai kontrak harian. Namun demikian, pemakluman berkenaan dengan keputusan untuk tidak mengambil pegawai kontrak ini telah pun dijelaskan seawal permulaan tahun 2022 kepada para pegawai yang terlibat bertujuan memberikan ruang dan masa kepada pegawai yang terkesan untuk mengatur perjalanan kerjaya mereka selain mencari peluang pekerjaan di pasaran terbuka.

HASiL amat cakna dan prihatin akan situasi yang dialami oleh pegawai kontrak yang telah menabur bakti di agensi ini. HASiL telah mengambil inisiatif membantu pegawai yang terkesan untuk mendapatkan pekerjaan melalui penganjuran program bersama dengan syarikat-syarikat ejen cukai untuk memperkenalkan para pegawai kontrak ini dan membuat pengesyoran bagi tujuan pengambilan kepada pihak tersebut. Selain itu, HASiL terlibat dalam penganjuran program MYFutureJobs yang dilaksanakan oleh PERKESO kepada pegawai kontrak yang sedang berkhidmat di HASiL. Program ini merupakan salah satu kaedah pencarian kerja dalam kalangan pegawai kontrak yang bakal menamatkan perkhidmatan dengan HASiL pada 31 Disember 2022. Pihak PERKESO telah hadir memberikan penerangan lanjut berhubung dengan program ini dan seterusnya membantu pegawai untuk mendaftar dalam sistem pencarian kerja tersebut. Hasilnya, dalam tahun 2022, sebanyak 59 orang pegawai kontrak telah berjaya mendapat pekerjaan lain dan telah menamatkan kontrak mereka dengan HASiL.

Menyentuh aspek pengurusan kerjaya HASiL secara dalaman pula, penawaran lantikan ke jawatan tetap ke peringkat lebih tinggi, iaitu ke peringkat eksekutif turut diberikan kepada pegawai-pegawai kontrak berdasarkan merit kelayakan dan kesesuaian jawatan. Walau bagaimanapun, lantikan ke jawatan tetap secara menyeluruh kepada semua pegawai kontrak tidak dapat dilaksanakan bagi memastikan keseimbangan peluang antara calon kategori lain yang berkelayakan seperti calon dalam kalangan pegawai tetap sedia ada dan calon daripada luar HASiL. Untuk rekod, sebanyak 653 orang pegawai kontrak telah dilantik ke jawatan tetap bagi tempoh mulai tahun 2017 hingga 2022. Oleh itu, tindakan HASiL untuk tidak meneruskan perkhidmatan pegawai kontrak ini tidak didorong oleh kepentingan peribadi mana-mana pihak tetapi bertunjangkan kepada hasrat meningkatkan kecekapan operasi agensi ini selain memastikan sumber kewangan negara digunakan secara optimum bagi mengelakkan sebarang pembaziran.

HASiL juga ingin menyatakan bahawa hasil kutipan cukai langsung negara yang ditadbir oleh HASiL tidak boleh digunakan semata-mata bagi tujuan penyambungan kontrak para pegawai ini seperti yang didakwa oleh sesetengah pihak. Sekiranya cadangan ini diambil kira serta dilaksanakan, perkara tersebut bakal mengundang perspektif negatif pihak lain. Sebaliknya hasil kutipan langsung cukai negara perlu diagihkan sama rata demi kemakmuran serta kesejahteraan negara. Oleh itu, pihak HASil berharap agar penjelasan ini dapat memperbetul kekeliruan dan salah tafsir semua pihak mengenai tindakan HASiL berkenaan dengan isu penamatan pegawai kontrak ini. Selain itu, HASiL amat terbuka untuk menerima sebarang kritikan dan juga cadangan membina daripada masyarakat demi memastikan perkhidmatan percukaian yang diberikan secara profesional seterusnya dapat meningkatkan kadar pematuhan cukai di Malaysia.

Sebarang pertanyaan serta maklum balas berkaitan dengan perkara ini, boleh dimajukan kepada kami melalui:

(a)  Hasil Care Line di talian 03-8911 1000/603-8911 1100 (luar negara);

(c)  Borang Maklum Balas di portal rasmi HASiL di pautan pantas https://maklumbalaspelanggan.hasil.gov.my/MaklumBalas/ms-my/.


Banyak Lagi Motivasi Lain yang Lebih Wajar

Untuk mendapatkan maklumat terkini, ikuti kami melalui Telegram

KUALA LUMPUR: Ekoran keputusan Polis Diraja Malaysia (PDRM) mengecualikan kelulusan kepujian mata pelajaran Bahasa Melayu pada peringkat Sijil Pelajaran Malaysia (SPM) bagi permohonan jawatan konstabel Gred YA1 lelaki dan perempuan menerusi Pengambilan Khas Bukan Bumiputera mulai 18 Mac 2021 dalam sidang medianya baru-baru ini telah mengundang pelbagai reaksi daripada masyarakat. Banyak pihak yang terkejut dengan keputusan yang diambil oleh PDRM itu, terutamanya dalam kalangan pencinta dan pendukung bahasa negara ini.

Menurut Profesor Datuk Seri Dr. Awang Sariyan, Pengerusi Lembaga Pengelola Dewan Bahasa dan Pustaka (DBP), tindakan mengecualikan kelulusan kepujian bagi mata pelajaran Bahasa Melayu itu bukan keputusan yang betul. Kelonggaran syarat seperti itu adalah antara punca Dasar Bahasa Kebangsaan tidak mantap, walaupun sudah lebih 60 tahun negara merdeka. Tambah beliau lagi, terdapat motivasi lain yang lebih wajar dan munasabah untuk membuka peluang kepada kaum bukan bumiputera itu.

Menerusi kenyataannya di Facebook, beliau juga menegaskan bahawa setiap warganegara patut bersedia untuk berkhidmat menjaga keamanan dan keselamatan negara tanpa syarat. Syarat untuk menjadi warganegara yang baik ialah kesediaan berkhidmat kepada negara. Demikian maklum balas beliau susulan laporan media yang mengatakan bahawa mana-mana individu bukan Bumiputera yang tidak memperoleh kredit dalam mata pelajaran Bahasa Melayu boleh memohon jawatan Konstabel PDRM.

Terdahulu, Pengarah Jabatan Pengurusan Bukit Aman, Datuk Ramli Din, mengatakan bahawa kelonggaran syarat itu diberikan bagi permohonan jawatan konstabel Gred YA1 lelaki dan perempuan menerusi Pengambilan Khas Bukan Bumiputera mulai 18 Mac 2021. Walau bagaimanapun, mereka yang terpilih ke dalam jawatan itu perlu menduduki semula subjek Bahasa Melayu pada peringkat SPM dalam tempoh enam tahun mereka berkhidmat dan perlu lulus subjek itu dengan kepujian.


Apitan Memper-…-kan dan Memper-…-i


Peribahasa Melayu Tidak Lapuk Dek Zaman

Kuala Lumpur – Perkataan yang digunakan dalam peribahasa tidak menggambarkan maknanya secara langsung sebaliknya tersembunyi makna yang tersirat. Terdapat banyak pengajaran dan nasihat yang boleh diambil daripada peribahasa. Peribahasa Melayu yang dipelajari pada hari ini tiada penulis asalnya tetapi boleh digunakan secara meluas. Setiap peribahasa sebenarnya memerlukan pembacanya berfikir secara kritis terhadap makna yang terkandung di sebalik setiap perkataan yang ada di dalamnya. Demikian antara kupasan menarik oleh Prof. Dr. Nor Hashimah Jalaluddin, Felo Tamu, Institut Alam dan Tamadun Melayu (ATMA), Universiti Kebangsaan Malaysia.

Dalam perkongsian ilmu itu, beliau turut mengemukakan beberapa fakta berkaitan dengan peribahasa Melayu. Antaranya termasuklah peribahasa Melayu yang masih dikaji oleh sarjana tempatan dan Barat pada tahun 2009 walaupun kini kurang dihayati dan dianggap sebagai tidak relevan oleh generasi muda negara ini.

Tambah beliau, terselit unsur kebijaksanaan dalam peribahasa Melayu. Walau bagaimanapun, peribahasa Melayu juga kerap diabaikan masyarakat pada zaman ini kerana kebanyakan masyarakat tidak memahami falsafah di sebalik peribahasa.

Terdapat beberapa peringkat bagi mencungkil kebijaksanaan dalam peribahasa Melayu, iaitu bermula dengan teori yang melatarinya, memetakan makna abstrak dengan makna konkrit dan akhir sekali, setiap objek yang dipilih dalam sesebuah peribahasa mempunyai falsafahnya yang tersendiri.

Katanya lagi, proses memahami peribahasa Melayu tidak mudah kerana makna abstrak di sebaliknya sukar difahami oleh masyarakat walaupun makna konkrit bagi setiap objek mudah difahami. Contohnya, mentimun dan durian. Makna konkrit yang berkaitan dengan objek (timun) tersebut lemah kerana mudah pecah manakala durian pula kuat dari segi bau, rasa dan fizikalnya. Bagi makna abstrak pula, lemah melawan kuat yang boleh membawa maksud senang ditindas. Peribahasa juga sebenarnya boleh menjadi multidisiplin dan mempunyai hubungan dengan kehidupan seharian.

Beliau turut menyatakan bahawa peribahasa relevan dalam bidang sastera dan linguistik. Dalam bidang linguistik, peribahasa dikaji daripada makna dan kemudiannya diteliti falsafah di sebaliknya.

Demikianlah perkongsian ilmu yang menarik yang bertajuk “Kearifan dalam Peribahasa Melayu” yang juga menampilkan Dr. Hasrina Baharum, iaitu Timbalan Pengarah Institut Peradaban Melayu, Universiti Pendidikan Sultan Idris, selaku moderator dalam rancangan “Yang Lama Dijunjung – Kuliah Penyelidikan Sastera (KUPAS)” yang berlangsung menerusi Studio Siaran Langsung Media Sosial Dewan Bahasa dan Pustaka pada pukul 11.00 pagi tadi.


HASiL Maklumkan Tambahan Syarat Kelayakan Pengecualian Cukai Pendapatan Dividen Luar Negara

Cyberjaya – Lembaga Hasil Dalam Negeri Malaysia (HASiL) ingin memaklumkan bahawa terdapat tambahan syarat kelayakan pengecualian cukai bagi pembayar cukai yang layak dan mempunyai pendapatan dividen luar negara yang diterima di Malaysia dari 1 Januari 2022 hingga 31 Disember 2026, iaitu pendapatan dividen luar negara tersebut hendaklah mematuhi syarat substantif ekonomi. Hal ini bagi memenuhi piawaian terkini pencukaian antarabangsa yang menetapkan sedemikian dan bermakna pembayar cukai perlu mematuhi syarat tambahan dengan membuktikan wujudnya hubungan yang jelas antara pendapatan dividen luar negara yang diterima dengan aktiviti sebenar di Malaysia.

Tambahan syarat yang ditetapkan ini juga menggambarkan komitmen Malaysia dalam mematuhi piawaian pencukaian antarabangsa bagi mengelakkan pelarian cukai serta double non-taxation selaras dengan syarat yang ditetapkan oleh Kesatuan Eropah. Sehubungan dengan itu, pendapatan dividen luar negara yang diterima di Malaysia yang dikecualikan cukai dari 1 Januari 2022 hingga 31 Disember 2026 adalah seperti yang berikut:

(i) Dividen telah tertakluk kepada cukai di negara asal.

(ii)  Kadar cukai tertinggi (headline tax) di negara asal sekurang-kurangnya 15%.

(iii)  Mematuhi syarat substantif ekonomi.

Tambahan syarat kelayakan, iaitu syarat substantif ekonomi adalah seperti yang berikut:

(a) Syarikat pemastautin, PLT pemastautin atau individu pemastautin berhubung dengan perniagaan perkongsian di Malaysia dianggap mempunyai subtantif ekonomi sekiranya:

(i) Menggaji bilangan pekerja yang mencukupi dengan kelayakan yang diperlukan untuk menjalankan aktiviti ekonomi tertentu di Malaysia; dan

(ii) Melakukan perbelanjaan operasi yang mencukupi untuk menjalankan aktiviti ekonomi tertentu di Malaysia.

Selaras dengan tambahan syarat ini, pindaan kepada Garis Panduan Layanan Cukai Berhubung Pendapatan yang Diterima dari Luar Negara telah dimuat naik ke portal rasmi HASiL pada 29 Disember 2022 dan garis panduan bertarikh 29 September 2022  dibatalkan. Yang berikut ialah pautan capaian pantas garis panduan yang terkini tersebut untuk rujukan pembayar cukai, iaitu:

(a) Versi bahasa melayu: https://www.hasil.gov.my/media/gggaite3/20221229-garis- panduan-layanan-cukai-berhubung-pendapatan-yang-diterima-dari-luar-negara- pindaan.pdf

(b) Versi bahasa Inggeris: https://www.hasil.gov.my/media/p0lntthw/20221229- guidelines-tax-treatment-in-relation-to-income-received-from-abroad- amendment.pdf

Oleh itu, pembayar cukai perlu mengemukakan pindaan BNCP sekiranya tambahan syarat kelayakan substantif ekonomi tidak dipatuhi dan tiada penalti akan dikenakan bagi Borang Nyata Cukai Pendapatan (BNCP) yang dikemukakan sebelum atau pada 29 Disember 2022. Sebarang pertanyaan dan maklum balas berkaitan dengan perkara ini boleh dikemukakan kepada HASiL melalui:

(a) Hasil Care Line di talian 03-8911 1000 / 603-8911 1100 (Luar Negara);

(c) Borang maklum balas di portal rasmi LHDNM di pautan pantashttps://maklumbalaspelanggan.hasil.gov.my/MaklumBalas/ms-my/


Program bimbingan INSKEN Berjaya Meningkatkan Hasil Jualan Usahawan

Untuk mendapatkan maklumat terkini, ikuti kami melalui Telegram

Bangi – Seramai 180 usahawan berjaya bergradausi dalam Majlis Graduasi Program Bimbingan INSKEN setelah selesai mengikuti tujuh program bimbingan INSKEN. Tiga daripada progam itu hasil kerjasama dengan Amanah Ikhtiar Malaysia (AIM). Majlis itu telah dirasmikan Menteri Pembangunan Usahawan dan Koperasi, Datuk Ewon Benedick. Beliau menyatakan bahawa kementerian terus membawa agenda untuk memperkasakan usahawan di seluruh Malaysia khususnya di Sabah dan Sarawak.

Beliau turut mengulas program tersebut telah berjaya membantu sembilan usahawan bertukar status daripada kategori mikro kepada kategori perusahaan kecil. Pecahan peningkatan hasil jualan itu dibahagikan kepada tiga bahagian iaitu, RM3.3 juta daripada 51 peserta Program IBBC, RM49 000 daripada 30 peserta Program Bimbingan Pembangunan Produk dan RM476 000 adalah daripada 60 usahawan yang menyertai Program Bimbingan Keuntungan Menu.

Ketua Pegawai Eksekutif INSKEN, Muhd Firdaus Azharuddin pula menyatakan bahawa pencapaian cemerlang telah memberikan semangat kepada INSKEN semakin untuk melaksanakan lebih banyak lagi program bimbingan pada tahun 2023. Beliau menambah program yang dimulakan pada tahun 2017 ini telah berjaya menghasilkan usahawan baharu. Tambah beliau, prestasi program itu dalam tahun 2022 sangat baik kerana berjaya mencipta 100 peluang pekerjaan baharu, 37 perniagaan bertukar status daripada kategori mikro kepada perusahaan kecil dan mencatatkan lonjakan hasil jualan sebanyak RM8.7 juta. Pencapaian keseluruhan tahun ini direkodkan melalui pelaksanaan 38 program bimbingan yang telah tamat dan terdiri daripada 1395 usahawan.

Selain peserta program IBBC, Program Bimbingan Pembangunan Produk dan Program Bimbingan Keuntungan Menu, terdapat satu lagi kumpulan usahawan permulaan yang turut bergraduasi iaitu Program INSKEN Start-Up Coaching. Pencapaian program itu pula diukur melalui peningkatan skor diagnostik dan pendaftaran perniagaan dengan Suruhanjaya Syarikat Malaysia (SSM) secara sah. Secara keseluruhan, 30% purata skor diagnostik dapat ditingkatkan dan 100% usahawan telah berjaya mendaftar syarikat dengan SSM. Seramai 39 usahawan yang menyertai Program INSKEN Start-Up Coaching ini terbahagi kepada dua industri iaitu 20 usahawan daripada Postnatal Care dan 19 usahawan daripada kafe dan restoran.


Raja Muda Perlis Berkunjung ke DDEC demi Pemartabatan Pembangunan Usahawan

Kuala Lumpur – Raja Muda Perlis, Duli Yang Teramat Mulia (DYTM) Tuanku Syed Faizuddin Putra Jamalullail berkenan mencemar duli mengunjungi Malaysia Design Development Centre (DDEC) yang beroperasi di Jalan Kia Peng, Kuala Lumpur pada petang 1 Januari 2023.

Ketibaan baginda ke DDEC yang merupakan sebuah pusat sehenti reka bentuk pilihan usahawan Malaysia di bawah Majlis Amanah Rakyat (MARA) yang ditubuhkan pada tahun 2007 itu disambut oleh Ketua Pegawai Eksekutif DDEC, Aizuddin Mohd.

Turut hadir bersama-sama mengiringi baginda berkunjung di DDEC bersempena program Kayuhan Diraja anjuran MARA di sekitar bandar raya Kuala Lumpur yang melibatkan 50 orang peserta dengan jarak 15 kilometer ialah Ketua Pengarah MARA, Datuk Seri Azhar Abdul Manaf dan Timbalan Ketua Pengarah (Keusahawanan) MARA, Datuk Zulfikri Osman.

Antara lokasi lain di sekitar bandar raya Kuala Lumpur yang turut dikunjungi oleh baginda pada sepanjang program Kayuhan Diraja yang bermula di pekarangan Ibu Pejabat Bangunan MARA dan berakhir di Hotel Primiera, Jalan Raja Laut, Kuala Lumpur termasuklah Pintasan Saloma.

Bagi menyahut keperluan usahawan Malaysia, DDEC menawarkan pelbagai perkhidmatan pembangunan usahawan merangkumi pelbagai aspek latihan dan asas penjenamaan, program kolaborasi serta manfaat reka bentuk menerusi dana usahawan.

Di samping itu, DDEC telah membantu lebih 36 000 usahawan Malaysia dalam memperkasakan imej syarikat serta produk dan perkhidmatan yang ditawarkan menerusi pelbagai solusi kreatif hingga kini.

Dengan 14 tahun pengalaman dalam industri serta mempunyai barisan pereka yang berpengalaman dalam pelbagai bidang, DDEC juga menawarkan pengalaman reka bentuk yang dinamik, inovatif dan lestari untuk para pelanggannya menerusi solusi kreatif yang lengkap meliputi pelbagai sektor di samping menjadi pusat sehenti reka bentuk terpilih dalam kalangan usahawan Malaysia untuk ke peringkat yang lebih tinggi.

DYTM Tuanku Syed Faizuddin Putra Jamalullail turut menyatakan harapannya agar lebih banyak usahawan dari negeri Perlis yang layak akan memanfaatkan segala kemudahan yang disediakan oleh DDEC untuk memajukan dan mengembangkan perniagaan masing-masing ke tahap yang lebih tinggi dan menguntungkan.


Manfaat Menyimpan Dokumen Cukai Pendapatan

Pejam celik, pejam celik berakhirlah sudah tahun 2022. Hal ini bermakna tidak lama lagi akan bermulanya bulan Mac 2023 dan pembayar cukai individu akan mula menjalankan tanggungjawab mereka untuk mengisi Borang Nyata (BN) Cukai bagi Tahun Taksiran 2022. Dalam kesibukan mengisi BN, pastinya ada kemungkinan akan berlakunya pelepasan cukai yang lupa untuk dituntut kerana resit dan dokumen berkaitan dengan pelepasan cukai tersebut hilang atau sudah lusuh akibat gagal disimpan dengan rapi.

Selain daripada tanggungjawab menyimpan semua dokumen percukaian yang sememangnya termaktub dalam undang-undang, tindakan tersebut memberikan banyak kelebihan jika segala dokumen disimpan dengan rapi dan pastinya memanfaatkan pembayar cukai itu sendiri.

Menerusi artikel ini, kami kongsikan manfaat bagi pembayar cukai yang akan peroleh sekiranya mereka mengamalkan tabiat menyimpan semua dokumen percukaian dengan baik dan selamat.

Akta Cukai Pendapatan 1967 (ACP 1967) menyatakan dengan jelas bahawa setiap dokumen percukaian hendaklah disimpan dengan selamat sekurang-kurangnya untuk tempoh tujuh tahun. Ketetapan ini diperuntukkan di bawah seksyen 82 dan 82A  ACP 1967. Kegagalan untuk mematuhi peruntukan dalam akta ini menjadi satu kesalahan yang boleh dikenakan denda atau penjara untuk suatu tempoh tertentu.

Sudah pastinya pihak kami tidak mahu pembayar cukai mengalami semua masalah ini, justeru patuhilah nasihat kami dan simpanlah semua dokumen percukaian dengan teratur dan selamat.

Sebelum pembayar cukai mengisi BN, kami percaya bahawa mereka akan membuat pengiraan cukai yang perlu dibayar terlebih dahulu untuk memastikan semua perbelanjaan dan pelepasan cukai telah diambil kira sebelum dikunci masuk dalam borang cukai elektronik atau e-Filing.

Berdasarkan pengalaman pihak HASiL, kesilapan sering berlaku apabila pembayar cukai tidak bersedia dengan pengiraan cukai, resit dan dokumen percukaian sehingga menyebabkan mereka terlupa mengambil kira perbelanjaan dan pelepasan yang layak dituntut semasa mengisi e-Filing.

Akibatnya, amaun cukai yang dikenakan sebagai bayaran kepada HASiL adalah lebih tinggi disebabkan jumlah perbelanjaan dan pelepasan cukai yang dilengkapkan dalam e-Filing adalah rendah daripada yang sepatutnya. Keadaan ini pasti merugikan pembayar cukai kerana mereka telah membayar amaun cukai yang lebih daripada yang sepatutnya kepada kerajaan.

Penyimpanan rekod yang kemas, teratur dan selamat akan membantu pembayar cukai mengemukakan bukti perbelanjaan dan pelepasan cukai tersebut apabila diperlukan oleh HASiL.

Dalam Sistem Taksir Sendiri, HASiL akan menerima setiap pelaporan cukai daripada pembayar cukai secara suci hati. Hal ini bermakna bahawa pihak HASiL tidak meragui setiap pelaporan cukai yang dibuat oleh pembayar cukai sehinggalah didapati ada keraguan yang munasabah pada pelaporan tersebut.

Jika hal tersebut berlaku, maka pegawai HASiL akan menghubungi pembayar cukai dan memohon pembayar cukai untuk mengemukakan bukti perbelanjaan atau pelepasan cukai yang dituntut dalam BN mereka.

Tujuan proses ini dilakukan adalah untuk menyemak semula dan mengesahkan kesahihan tuntutan tersebut. Dalam hal ini, pembayar cukai tidak perlu bimbang kerana selagi semua resit dan dokumen percukaian berjaya dikemukakan dan perbelanjaan serta pelepasan cukai yang dituntut dapat dibuktikan kesahihannya, maka HASiL akan menerimanya tanpa mengenakan taksiran tambahan mahupun penalti.

Oleh sebab itulah pentingnya semua dokumen percukaian ini disimpan dengan rapi dan teratur.

Manfaat ini yang paling menyeronokkan dan sering tidak disedari oleh pembayar cukai. Tujuan dokumen percukaian disimpan sebenarnya bukan untuk membantu urusan HASiL semata-mata, malah hal tersebut memberikan peluang kepada pembayar cukai untuk meneliti semula pelaporan cukai yang telah dilakukan sebelum ini.

Jika pembayar cukai mendapati bahawa mereka telah tersalah melaporkan amaun perbelanjaan atau pelepasan yang menyebabkan kerugian kerana terpaksa membayar cukai yang lebih tinggi, mereka sentiasa dialu-alukan untuk menghubungi HASiL bagi urusan semakan semula sekali gus membolehkan mereka menikmati pengurangan cukai.

Oleh hal yang demikian, mulai hari ini, pembayar cukai dinasihatkan untuk mengamalkan tabiat menyimpan semua dokumen percukaian dengan teratur dan selamat. Perkara ini banyak memberikan manfaat kepada pembayar cukai. Kaedah penyimpannya juga tidaklah rumit kerana dokumen tersebut boleh disimpan dalam bentuk salinan cetak ataupun salinan lembut.

Sebarang pertanyaan dan maklum balas berkaitan dengan perkara ini boleh dikemukakan kepada HASiL melalui:

Bahagian Pendidikan Cukai, Jabatan Khidmat Korporat, Lembaga Hasil Dalam Negeri Malaysia


MITI Menyasarkan untuk Menarik Pelaburan Sektor Kenderaan Elektrik

Untuk mendapatkan maklumat terkini, ikuti kami melalui Telegram


Xsolla Lebarkan Sayap Perniagaan ke Kuala Lumpur


Pendaftaran Seminar Percukaian Kebangsaan (SPK) 2022 bagi Bajet 2023 Dibuka Semula

Kuala Lumpur – Lembaga Hasil Dalam Negeri Malaysia (HASiL) dalam kenyataan media memaklumkan pendaftaran untuk peserta yang berminat menyertai webinar Seminar Percukaian Kebangsaan (SPK) 2022 akan dibuka mulai 16 Januari 2023 melalui portal https://spk.hasil.gov.my.

SPK yang sepatutnya berlangsung pada bulan Oktober tahun lalu diadakan bagi membincangkan pelbagai inisiatif berkaitan dengan cukai langsung susulan pembentangan Bajet 2023. Penganjuran SPK 2022 akan diadakan dalam dua sesi, iaitu pada 7 Mac 2023 untuk sesi pertama dan pada 8 Mac 2023 untu sesi kedua. Penangguhan penganjuran SPK 2022 ini berikutan dengan keputusan kerajaan persekutuan untuk membentangkan semula Bajet 2023.

Bagi peserta yang telah membuat pendaftaran SPK 2022 yang lalu pada Sesi Pertama (12 Oktober 2022) dan Sesi Kedua (13 Oktober 2022), akan didaftarkan secara automatik sebagai peserta pada sesi dan tarikh baharu yang dinyatakan. HASiL dalam kenyataan medianya juga memaklumkan bahawa peserta yang ingin membuat pertukaran sesi seminar, pindaan tersebut boleh dibuat mulai 16 Januari 2023 melaui portal yang sama. Walau bagaimanapun, pindaan ini hanya dibenarkan kepada para peserta yang telah membuat pembayaran penuh yuran penyertaan SPK 2022. Bagi peserta yang telah mendaftar tetapi masih belum melaksanakan bayaran tersebut, pengesahan penyertaan SPK 2022 juga boleh dilakukan melalui portal ini.

Pihak HASiL sangat mengalu-alukan penyertaan orang ramai khususnya pengamal percukaian, badan perakaunan dan profesional serta pembayar cukai untuk menyertai seminar ini. Hal ini demikian kerana melalui seminar ini para peserta akan didedahkan dengan maklumat terkini berkenaan dengan pindaan semua akta yang ditadbir oleh HASiL lanjutan pembentangan Bajet 2023 oleh Menteri Kewangan pada 24 Februari ini. Antara topik penting yang akan dibincangkan dalam seminar ini termasuklah “Cadangan Bajet 2023” dan “Tadbir Urus Percukaian Korporat – Perspektif HASiL”.

Topik-topik ini akan dikupas secara tuntas oleh dua penceramah yang berpengalaman dalam bidang tersebut yang terdiri daripada pegawai kanan HASiL dan ahli panel profesional yang mewakili pengamal percukaian negara.

Peserta yang bakal menyertai seminar ini boleh mendapatkan maklumat lanjut berkaitan dengan seminar yang dianjurkan dengan melayari laman web www.hasil.gov.my atau menghubungi pihak Urus Setia SPK 2022 (Bajet 2023) melalui e-mel [email protected]. Sebarang pertanyaan boleh diajukan kepada HASiL melalui talian HASiL Care line, 03-8911 1000/603-8911 1100 (luar negara).


Kempen Melawat Kampung Tanpa Tunai Pertama di Malaysia

Sabak Bernam – Ahli Dewan Undangan Negeri (ADUN) Sekinchan, Yang Berhormat Ng Suee Lim, telah melancarkan kempen “Visit Sekinchan 2023” bertempat di Sekolah Menengah Jenis Kebangsaan Yoke Kuan, Sekinchan, semalam. Turut hadir, Ketua Pegawai Eksekutif (HLB), Domenic Fuda dan Ketua Pegawai Eksekutif (PayNet), Farhan Ahmad.

Sekinchan yang terletak di daerah Sabak Bernam, Selangor merupakan kampung tanpa tunai pertama di Malaysia. Hong Leong Bank (HLB) dan Payments Network Malaysia Sdn. Bhd. (PayNet) telah bekerjasama di bawah projek “Cashless Kampung” yang dilancarkan pada Julai tahun lalu.

Projek ini dilancarkan dengan objektif untuk  memastikan 24 000 orang penduduk Sekinchan dibantu dalam pembukaan akaun bank, mengeluarkan kad debit dan berhubung dengan bank secara digital tanpa perlu mengunjungi cawangan perbankan berkenaan. HLB juga menyediakan 800 perniagaan kit permulaan HLB DuitNow secara berperingkat kepada komuniti perniagaan termasuk sekolah. Kit yang merangkumi Kod QR DuitNow itu memudahkan peniaga menerima bayaran secara Kod QR, atau tanpa sentuh menerusi aplikasi perbankan mudah alih dan e-Dompet.

Kami berharap ini akan membantu membina komuniti Sekinchan yang berkembang maju dan meningkatkan popularitinya sebagai destinasi pelancongan yang menawarkan kemudahan tanpa tunai buat pengunjung,“ ujar Ketua Pegawai Eksekutif HLB, Domenic Fuda.


MDEC Sasarkan Jumlah RM49 Bilion dalam Sektor Pelaburan Digital Menjelang Tahun 2025


Sektor semikonduktor Dijangka Mengalami Kelembapan pada Tahun 2023


Antara Deskriptif, Preskriptif dan Dogmatik

Bahasa Melayu telah wujud dan berkembang mengikuti aliran masa dari zaman silam lagi. Dalam hal ini, bahasa Melayu pernah digunakan sebagai lingua franca atau bahasa perhubungan luas di Nusantara, digunakan sebagai bahasa ilmu di Aceh dan dijadikan bahasa pentadbiran dalam zaman Kesultanan Melaka.

Seterusnya, dengan tercapainya kemerdekaan Tanah Melayu, bahasa Melayu telah diangkat sebagai bahasa kebangsaan dan bahasa rasmi negara, dan kemudiannya menjadi bahasa pengantar utama dan bahasa ilmu tinggi. Oleh itu, peranan yang dimainkan oleh bahasa Melayu semakin rencam dan kompleks.

Perkembangan sezaman yang mengundang pelbagai perkembangan politik, ekonomi, sosial dan budaya menuntut agar bahasa Melayu diperkasakan dan dimantapkan untuk menggalas tanggungjawab komunikasi yang semakin berat. Bahasa Melayu bukan sahaja digunakan secara longgar dalam suasana yang santai, malah perlu digunakan dengan tepat dan jelas dalam pelbagai wacana komunikasi aras tinggi. Dengan itu, satu versi bahasa Melayu yang baku atau standard perlu diwujudkan sebagai wahana komunikasi yang berkesan.

Usaha untuk memantapkan bahasa Melayu meliputi pelbagai perkara, termasuklah aspek fonologi, morfologi, sintaksis, ejaan, kosa kata, semantik, dan sebagainya. Dalam hal ini, tatabahasa preskriptif atau normatif telah menjadi gandingan baharu bagi tatabahasa deskriptif.

Tatabahasa deskriptif hanya menghuraikan fenomena penggunaan bahasa Melayu seadanya dalam masyarakat, tanpa membuat penentuan tentang betul salahnya sesuatu ujaran atau penulisan. Sebaliknya, tatabahasa preskriptif atau normatif berfokus dalam hal memilih dan menentukan bentuk yang betul atau baku untuk kegunaan masyarakat.

Tatabahasa preskriptif pula menetapkan rumus untuk dijadikan panduan atau pegangan oleh masyarakat.  Hal ini mirip dengan peranan doktor yang mempreskripsikan ubat atau prosedur untuk merawat pesakit. Dengan adanya preskripsi yang betul, barulah seseorang pesakit akan cepat sembuh dan sihat seperti sediakala.

Memang ada baiknya tatabahasa preskriptif diadakan. Hal ini akan membolehkan bahasa Melayu menjadi bahasa moden yang berupaya mengungkapkan sebarang konsep atau fenomena yang berlaku di sekitar kita. Oleh itu, kita akan dapat mengurangkan perbezaan kedaerahan dan individu yang membatasi pemahaman pengguna umum.

Bahasa Melayu akan mencapai keadaan saling terjemah dengan bahasa utama di dunia. Unsur kekaburan atau ketaksaan makna akan dapat dielakkan dalam wacana akademik, perundangan dan pentadbiran. Selain itu, bahasa Melayu yang tercatat atau terakam akan dapat difahami dan dikaji sepenuhnya, dengan merentas batasan masa dan geografi. Dengan itu, kesinambungan dan kecemerlangan ilmu akan terpelihara di mana-mana jua pada segala zaman.

Pada dasarnya, perkara pokok yang terkandung dalam tatabahasa preskriptif lali dan kebal daripada perubahan yang drastik. Hal ini dikatakan demikian kerana pada umumnya, tatabahasa bersifat lebih stabil berbanding dengan kosa kata atau aspek bahasa yang lain. Dengan itu, perubahan yang berlaku lebih bersifat penataran atau pengubahsuaian pada huraian yang sedia ada.

Walau bagaimanapun, kalaupun tatabahasa preskriptif memastikan kita menggunakan bahasa Melayu mengikut kerangka yang terkawal dan konsisten, hal ini tidak menidakkan kemungkinan bahawa sesetengah huraian mengikut tatabahasa preskriptif akan berubah jika ada tuntutan dan keperluan baharu.

Kata orang Barat, “The only constant is change”, iaitu perkara yang tetap akan berlaku ialah perubahan. Oleh itu, dengan peralihan masa, ada sahaja perubahan yang akan berlaku pada huraian tatabahasa dengan adanya penemuan bukti atau penghujahan yang baharu. Jika kita enggan mengikut arus perubahan sezaman, perkembangan bahasa Melayu akan terbantut, lalu menjadi beku dan jumud, malah mungkin akan mati.

Dalam keghairahan kita untuk menetapkan tatabahasa preskriptif, satu perkembangan negatif yang mungkin berlaku secara sengaja atau sebaliknya ialah sikap yang dogmatik, iaitu sikap seseorang yang berpegang pada pandangan peribadi tanpa menghiraukan bukti yang ada atau mempertimbangkan pandangan lain yang mungkin benar.

Hal ini mungkin bererti seseorang tetap berpegang pada huraian  lama yang kurang tepat dengan setia meskipun hal tersebut bercanggah dengan realiti. Satu lagi kemungkinan ialah seseorang mencadangkan huraian baharu yang kurang tepat tetapi enggan mengalah atau bertolak ansur. Kedua-dua kemungkinan ini akan menjadikan tatabahasa preskriptif bersifat statik, bukannya progresif.

Jika kita ingin memastikan tatabahasa preskriptif berkembang secara sihat dan terkawal, tidak boleh tidak muzakarah dan perbincangan tentang tatabahasa perlu diadakan oleh pelbagai pihak yang berkepentingan dari semasa ke semasa. Pertemuan boleh diadakan dengan agak kerap, iaitu mungkin beberapa kali setiap tahun. Siapakah mereka yang akan terlibat dalam perbincangan?

Selain pakar akademik yang sentiasa menggerakkan dan memesrai kajian mendalam tentang tatabahasa, kita harus juga mengambil kira pandangan guru bahasa Melayu yang berpengalaman yang saban hari bergelumang dalam kubang wacana komunikasi bahasa Melayu. Dalam hal ini, ilmu dan amal tidak semestinya berkonflik dan bertelagah. Tidak ada soal dan tidak ada keperluan untuk kita menentukan pihak yang lebih berwibawa, lebih hebat atau lebih utama. Yang penting hanya tujuan bersama untuk memperkasakan dan memartabatkan bahasa Melayu.

Untuk membolehkan majlis muzakarah berlaku secara positif dan membuahkan hasil, semua pihak yang terlibat patut bersikap rasional dan terbuka, bukannya emosional.  Hal ini dikatakan demikian kerana hanya dengan pemikiran yang jernih dan jiwa yang tenang, barulah kita akan dapat menemukan kebenaran yang bagaikan sinar mutiara yang terpendam di dasar lautan yang gelap gelita.

Seseorang tidak perlu bimbang bahawa kedudukan dan status dirinya akan tercabar atau terancam kerana sesi perbincangan berjalan dalam majlis yang tertutup dan terlindung daripada sorotan khalayak umum. Selain itu, penyampaian hujah harus dilakukan secara sopan dan tenang dengan nada yang sederhana, tanpa suara yang meninggi atau sikap marah membara.

Setiap hujah yang dikemukakan harus juga berdasarkan logika dan bukti yang nyata. Kita mengakui hakikat bahawa seseorang mungkin akan dilanda rasa kecewa dan sedih apabila pandangannya tidak diterima. Namun demikian, kita berharap tiada yang akan berasa kesal dan merajuk atas hal sedemikian. Sepatutnya perasaan positif yang kita harapkan timbul ialah rasa kesyukuran bahawa kita telah bersama-sama menggerakkan bahasa Melayu selangkah atau beberapa langkah ke hadapan.

Perkara yang dapat dijadikan sajian perbincangan para cendekiawan bahasa Melayu meliputi aspek ejaan, fonologi, morfologi, sintaksis, semantik, kosa kata dan peristilahan, sosiolinguistik dan hal seumpamanya. Walau bagaimanapun, yang menjadi fokus utama sudah tentulah morfologi dan sintaksis kerana kedua-dua aspek ini menjadi kandungan utama buku tatabahasa dan ujian tatabahasa. Dengan tatabahasa yang mantap, barulah kita ada pegangan yang mapan dalam hal berbahasa.

Siapakah yang menggerakkannya? Kita berharap Dewan Bahasa dan Pustaka yang diamanahkan tugas untuk memajukan bahasa Melayu akan menjadi penggerak utama untuk menjayakan usaha yang murni ini. Dengan adanya prasarana birokrasi yang cekap dan lengkap, barulah majlis muzakarah tersebut dapat berjalan secara licin dan lancar.

Apakah hasil yang kita harapkan akan dijana? Sudah tentu kita berharap agar buku Tatabahasa Dewan yang menjadi pegangan utama tatabahasa bagi semua pengguna bahasa Melayu akan dapat dimurnikan dan dikemaskinikan mengikut perkembangan terkini. Bukankah sudah terlalu lama penantian kita?


Bata Malaysia Ungguli Anugerah Emas dalam Anugerah Putra Aria Brands

Untuk mendapatkan maklumat terkini, ikuti kami melalui Telegram

Kuala Lumpur – Bata Malaysia memenangi Anugerah Emas bagi kategori pakaian dan aksesori dalam Majlis Penyampaian Anugerah Putra Aria Brands 2022. Anugerah itu dianjurkan oleh Persatuan Ejen Pengiklanan Bertauliah Malaysia yang bertujuan untuk mengiktiraf kecemerlangan jenama dalam landskap pemasaran dan pengiklanan bagi pelbagai kategori. Anugerah itu turut bekerjasama dengan Perbadanan Pembangunan Perdagangan Luar Malaysia (MATRADE), Persatuan Pengiklan Malaysia (MAA), Persatuan Pakar Media (MSA) dan Persatuan Digital Malaysia (MDA).

Anugerah itu diukur berdasarkan pertumbuhan pengguna dengan lebih 25 000 responden mengambil bahagian membuat tinjauan di seluruh Semenanjung dan Malaysia Timur. Orang ramai menentukan jenama kegemaran Malaysia berdasarkan kebiasaan, pengalaman dan tanggapan jenama, niat pembelian mereka serta jenama yang akan mereka cadangkan kepada rakan dan keluarga dengan setiap kategori terdiri daripada anugerah Emas, Perak atau Gangsa.

Pengurus Bata Malaysia, Vaibhav Manrao menyatakan bahawa anugerah tersebut menjadi bukti bahawa pengguna mempercayai Bata sebagai pilihan kasut no.1  di Malaysia. Beliau menambah Bata berbesar hati untuk diiktiraf sebagai salah satu pembina jenama di Malaysia. Beliau berharap pengiktirafan tersebut dapat menyemarakkan Bata Malaysia untuk terus memimpin, memberi inspirasi dan menjadi juara pertumbuhan mampan melalui produk dan perkhidmatan inovatif .  Bata Malaysia juga berikrar untuk  terus melangkah ke hadapan dan menjadi lebih baik.


“Kehadiran Malaysia Dirasai melalui Malaysia House ”– Tengku Datuk Seri Zafrul

Davos – Mesyuarat Tahunan Forum Ekonomi Dunia (WEF) ke-53 yang berlangsung selama empat hari mulai 16 Januari 2023 telah menghimpunkan seramai 2700 pemimpin yang mewakili 130 negara termasuk 52 ketua negara di Pergunungan Alps, Switzerland. WEF kali ini mengangkat tema “Kerjasama dalam Dunia Terpisah: Menangani Krisis Mendesak, Mengendalikan Cabaran Masa Depan” di tengah-tengah pelbagai krisis yang hanya meningkatkan lagi perpecahan serta pemisahan landskap geopolitik dunia.

Menteri Perdagangan Antarabangsa dan Industri (MITI), Tengku Datuk Seri Zafrul Tengku Abdul Aziz, telah mengetuai delegasi Malaysia ke WEF 2023 dan berperanan sebagai ahli panel yang membincangkan isu Perdagangan Global: Menerajui Cabaran Rantaian Bekalan Pascapandemik. Dalam slot buat bicara tersebut, beliau berpasangan dengan Pengerusi dan Ketua Pegawai Eksekutif Kumpulan DP World yang berpangkalan di Dubai, iaitu Sultan Ahmed bin Sulayem.

Dalam sesi tersebut perbincangan tersebut memberikan tumpuan tentang isu sama ada kuasa makroekonomi seperti inflasi, ketegangan geopolitik, lonjakan harga komoditi, gangguan rantaian bekalan dan kekangan kapasiti akan berterusan pada tahun 2023 dan cara untuk syarikat mencipta rantaian bekalan yang lebih berdaya tahan.

Keutamaan krisis makroekonomi ini turut diakui oleh Pengasas dan Pengerusi Eksekutif WEF, Klaus Schwab yang berkata, “Kita dapat melihat bahawa kuasa politik, ekonomi dan sosial mewujudkan perpecahan yang mendadak pada peringkat global serta nasional.”

“Dalam usaha menangani punca hakisan kepercayaan ini, kita sebaliknya perlu memperkukuh kerjasama antara kerajaan dengan sektor perniagaan serta mewujudkan suasana pemulihan yang kukuh dan berterusan,” tegas beliau ketika sesi forum berlangsung.

Mengenai pembukaan ruang “Malaysia House” buat kali pertama di Davos bersempena dengan WEF, Tengku Datuk Seri Zafrul berkata, hal tersebut merupakan pendekatan yang baik supaya kehadiran Malaysia dirasai.

“Negara lain telah mengambil pendekatan ini sejak beberapa tahun lalu. Kita mahu kehadiran kita dirasai. Kehadiran yang lebih kuat daripada sebelum ini,“ katanya.

Selain itu, beliau juga menyifatkan bahawa WEF sebagai antara platform terbaik yang membuka peluang pelaburan asing di Malaysia dan mencetuskan peningkatan pelaburan yang sedia ada.


MTA dan IRC Jalin Kerjasama Tingkatkan Pengetahuan Takaful

Kuala Lumpur – Persatuan Takaful Malaysia (MTA) dan Pusat Penyelidikan Insurans Iran (IRC) mengadakan kerjasama dalam program peningkatan pengetahuan takaful yang bertujuan untuk mengukuhkan industri tersebut.

Kerjasama itu akan mewujudkan perkongsian yang dinamik untuk memanfaatkan pengalaman dan kepakaran setiap pihak dalam takaful dan sistem kewangan Islam. Kedua-dua organisasi itu akan bekerjasama dalam pemupukan pengetahuan, latihan dan pendidikan, pertukaran maklumat, menyediakan perundingan dan memupuk hubungan antarabangsa antara industri insurans domestik dengan perniagaan insurans antarabangsa.

Ketua Pegawai Eksekutif MTA, Mohd Radzuan Mohamed menyatakan bahawa mereka mengalu-alukan kerjasama dengan IRC sebagai sebahagian daripada komitmen untuk meningkatkan tahap industri. Beliau menambah kerjasama itu akan menjadi satu faktor penyumbang untuk mendorong pembangunan industri takaful dan mengukuhkan kedudukan Malaysia sebagai negara peneraju terbaik dalam ekonomi Islam global.

Ketua Pegawai Eksekutif IRC, Profesor Dr. Mohammad Mahdi Asgari pula menyatakan bahawa kerjasama itu akan memberikan manfaat daripada segi perkongsian pengetahuan mengenai takaful di peringkat antarabangsa. Tambah beliau lagi, kerjasama itu akan mengukuhkan dan meluaskan hubungan IRC dengan institusi akademik berkaitan mengenai penciptaan jurnal saintifik, persidangan saintifik pelbagai hala dan bengkel khusus antarabangsa.


Lawatan Kerja Timbalan Menteri Kewangan I ke HASiL

Cyberjaya – Yang Berhormat Datuk Seri Haji Ahmad Haji Maslan, Timbalan Menteri Kewangan I telah mengadakan lawatan kerja rasmi ke Ibu Pejabat Lembaga Hasil Dalam Negeri Malaysia (HASiL), Cyberjaya, Selangor. Lawatan ini merupakan lawatan sulung beliau sejak dilantik sebagai Timbalan Menteri Kewangan I.

Ketibaan beliau disambut mesra oleh YBhg. Datuk Dr. Mohd Nizom Sairi, Ketua Pegawai Eksekutif HASiL bersama-sama dengan YBhg. Datuk Dr. Sotimin Muhalip, Timbalan Ketua Pegawai Eksekutif (Operasi Percukaian), YBhg. Datuk Abu Tariq Jamaluddin, Timbalan Ketua Pegawai Eksekutif (Pematuhan), Puan Wan Ramiza Wan Ghazali, Timbalan Ketua Pegawai Eksekutif (Pengurusan) serta barisan pengurusan kanan HASiL.

Lawatan kerja rasmi ini bertujuan untuk mendapatkan gambaran penuh akan peranan dan fungsi HASiL selaku agensi pentadbir cukai langsung negara. Pada tahun ini, HASiL akan terus melaksanakan pendekatan A.E.S (Awareness, Education, Services) bagi memastikan kadar pematuhan cukai meningkat dan sekali gus menyumbang kepada kutipan cukai langsung negara. Selain itu, lawatan ini turut membolehkan YB mendapat maklumat terkini berhubung strategi yang telah dan sedang dilaksanakan di HASiL bagi memudahkan urusan percukaian pembayar cukai.

Beliau turut berpeluang untuk melawat Hasil Network Alert Centre (HNAC) yang merupakan pusat pemantauan setempat aplikasi dan prasarana Information and Communications Technology (ICT) di HASiL yang dikawal selia oleh Jabatan Teknologi Maklumat. Pusat ini bertanggungjawab memastikan semua perkhidmatan dalam talian HASiL berada di dalam keadaan terkawal dan teratur.

Sebarang pertanyaan serta maklum balas berkaitan boleh dimajukan kepada kami melalui

Encik Syamsul Kamal Abdul Rahman, pegawai Jabatan Teknologi Maklumat memberikan taklimat ringkas kepada YB Datuk Seri Haji Ahmad Haji Maslan berkenaan fungsi HASiL Network Alert Centre di Aras 2, Menara HASiL Cyberjaya.


Malaysia Madani Mengangkat Semula Martabat dan Kegemilangan Malaysia

Untuk mendapatkan maklumat terkini, ikuti kami melalui Telegram

Putrajaya – Perdana Menteri, Dato’ Seri Anwar Ibrahim memperkenalkan Malaysia Madani sebagai gagasan yang mengemudi hala tuju negara dalam mengangkat semula martabat dan kegemilangan tanah air. Beliau menyatakan bahawa konsep Madani dirangka sebagai ikhtiar untuk memetakan strategi mentadbir negara dalam menangani pelbagai cabaran. Tambah beliau lagi, beliau optimis bahawa kegemilangan Malaysia akan kembali dicapai setelah melihat kepada keupayaan barisan kepimpinan politik, penjawat awam, dan sokongan masyarakat iaitu termasuk sektor swasta.

Konsep madani diacu berteraskan enam tonggak dasar iaitu kemampuan, kesejahteraan, daya cipta, hormat, keyakinan, dan ihsan. Selain memberikan penekanan pemerkasaan ekonomi, konsep itu juga menekankan bagi melahirkan masyarakat yang berakhlak tinggi. Pada masa yang sama, Dato’ Seri Anwar Ibrahim memberikan jaminan bahawa kerajaan perpaduan di bawah pimpinannya tidak akan meminggirkan masyarakat minoriti termasuk di Sabah dan Sarawak.  Beliau menegaskan bahawa kepimpinan dalam kerajaan perpaduan juga perlu diletakkan asas dan budaya baharu selain membasmi perkara lampau yang memberi kesan buruk kepada negara.

Sementara itu berteraskan konsep Malaysia Madani, kerajaan akan menstrukturkan semula ekonomi berasaskan etika mampan termasuk membasmi kemiskinan dan memberikan tumpuan sewajarnya kepada pengurusan pengelola dana awam yang telus dan baik.


BNM Kekalkan Kadar OPR

Kuala Lumpur – Bank Negara Malaysia (BNM)  telah memutuskan untuk mengekalkan Kadar Dasar Semalaman (OPR) pada 2.75% susulan mesyuarat yang diadakan oleh jawatankuasa dasar monitori (MPC). Keputusan itu menjadikan kadar tertinggi dan terendah koridor bagi OPR turut kekal iaitu kepada 3% dan 2.5% .

BNM menjelaskan bahawa risiko pertumbuhan ekonomi domestik akan menjadi perlahan berpunca daripada pertumbuhan global yang lebih lemah daripada jangkaan. Sebelum ini,  OPR telah dinaikkan empat kali berturut-turut sejak 11 Mei lalu. Namun setelah mesyuarat oleh  jawatankuasa dasar monetari (MPC), OPR kekal selepas mengalami empat kali kenaikan.

BNM turut menyatakan bahawa keputusan OPR dikekalkan membolehkan MPC menilai keselarasan kesan OPR secara kumulatif dasar monetari terhadap ekonomi. BNM juga berpendirian bahawa dasar monetari  kekal akomodatif dan menyokong pertumbuhan ekonomi. MPC juga akan terus menetapkan dasar monetari yang mengimbangi risiko inflasi dan pertumbuhan yang mampan.

BNM juga menjelaskan ekonomi global akan terus  terjejas akibat tekanan kos yang kekal tinggi dan kadar faedah yang lebih tinggi serta gangguan berkaitan COVID-19 di China. Bagi menguruskan tekanan inflasi, bank pusat dijangka akan terus menaikkan kadar faedah meskipun pada kadar yang lebih perlahan dan akan menyebabkan prospek pertumbuhan global akan menghadapi rintangan.


Ekonomi Malaysia Dijangka Berkembang Lebih Perlahan

Kuala Lumpur – Citi Research meramalkan bahawa ekonomi Malaysia bakal berkembang dengan perlahan, iaitu sekitar empat peratus pada tahun 2023. Hal ini berikutan kesan pertumbuhan asas dan ketidaktentuan eksternal yang lain.

Menurut firma penyelidikan tersebut, pembukaan semula sempadan China dapat membantu mengimbangi kesan negatif ketidaktentuan daripada kemungkinan kemelesetan di negara Kesatuan Eropah (EU) dan Amerika Syarikat.

Ketua Citi Research Ekonomi Asia, Kit Wei Zheng menyatakan bahawa mereka meningkatkan unjuran Keluaran Dalam Negara Kasar (KDNK) mereka kepada 8.7 peratus, iaitu lebih daripada unjuran Kementerian Kewangan sebanyak 6.5 hingga 7 peratus. Mereka juga menjangkakan pertumbuhan sederhana pada kadar empat peratus pada ini.

Mengenai keputusan Bank Negara Malaysia mengekalkan kadar dasar semalaman (OPR) pada kadar 2.75 peratus, Citi Research berpendapat, hal ini hanyalah bersifat sementara untuk memberikan pihak bank lebih masa bagi menilai kesan kenaikan kadar sebelum ini seterusnya beralih kepada keseimbangan risiko daripada pelarasan dasar dalam belanjawan.

Kit Wei Zheng menjangkakan bahawa kenaikan nilai mata asas OPR pada bulan-bulan yang mendatang disebabkan oleh inflasi teras yang masih dilihat tinggi.

“Dengan inflasi teras masih dilihat tinggi (meskipun menyederhana) dan risiko kepada peningkatan pertumbuhan, kami menjangkakan sekurang-kurangnya kenaikan 25 mata asas lagi pada Mac dan 25 mata asas lagi pada Mei dengan kemungkinan kenaikan seterusnya pada separuh kedua tahun 2023,” jelas beliau.

Pada peringkat global, Citi Research berpendapat bahawa hal tersebut memperlihatkan keadaan kemelesetan yang turun naik, dengan inflasi tinggi dan dasar monetari ketat dijangka membayangi prospek susulan cabaran geopolitik yang berterusan.

“Dalam tempoh beberapa minggu kebelakangan ini, kita melihat peralihan dinamik dalam ekonomi global”.

Menurutnya lagi, kemajuan pertumbuhan global tahun ini dijangka menurun kepada lebih dua peratus, hampir satu mata peratusan lebih rendah berbanding dengan prestasi yang agak baik pada tahun lepas.

China menamatkan strategi sifar COVIDnya, cuaca yang panas dan berangin di kawasan Eropah dan data terkini Amerika Syarikat menunjukkan inflasi rendah dengan aktiviti ekonomi yang masih kukuh. Meskipun berita baik kebelakangan ini, kami berpandangan ekonomi global masih bakal berdepan tahun yang mencabar,” katanya.


Perdana Menteri Menyantuni Penjaja di Lembah Makanan

Untuk mendapatkan maklumat terkini, ikuti kami melalui Telegram

Bukit Mertajam – Pada 23 Januari 2023, lokasi penjaja makanan di Bandar Perda, Bukit Mertajam, Pulau Pinang menjadi tumpuan penduduk di sekitar kawasan itu apabila dikunjungi oleh Perdana Menteri ke-10, Yang Amat Berhormat, Dato‘ Seri Anwar Ibrahim. Dato‘ Seri Anwar Ibrahim yang diibaratkan “pulang ke kampung halaman“ tiba di Pulau Pinang. Beliau yang tiba bersama-sama isteri, Yang Berhormat Dr. Wan Azizah Wan Ismail disambut oleh Yang Amat Berhormat Ketua Menteri Pulau Pinang, Chow Kon Yeow.

Sebaik sahaja selesai menghadiri acara Majlis Rumah Terbuka Tahun Baharu Cina di Spice Arena, Dato‘ Seri Anwar Ibrahim bersama-sama Ketua Menteri Pulau Pinang menyantuni pusat penjaja makanan yang terletak di Bandar Perda. Beliau tiba di pusat penjaja tersebut kira-kira pukul 5.00 petang dan bersama-sama penduduk di sekitar Bandar Perda menikmati juadah yang disediakan oleh penganjur, termasuklah juadah yang dijual oleh para penjaja dalam acara Minum Petang Bersama-sama Rakyat di Lembah Makanan.

Dalam ucapannya, Dato’ Seri Anwar Ibrahim menekankan keprihatinannya terhadap peniaga dan penjaja kecil yang turut menjadi nadi ekonomi negara. “Saya akan memberikan tumpuan kepada penjaja-penjaja kecil kerana mereka harus dibantu dan diberikan sokongan agar perniagaan mereka maju, lebih-lebih lagi dalam keadaan ekonomi negara sedang pulih selepas dilanda wabak COVID-19“. Dato’ Seri Anwar Ibrahim turut memberitahu sebab kenapa beliau menolak untuk menerima gaji Perdana Menteri. “Pemimpin harus tahu tanggungjawabnya dengan memikirkan cara untuk mengubah nasib rakyat yang susah kerana berdepan dengan kos sara hidup yang tinggi,“demikian menurut Perdana Menteri yang turut melahirkan rasa gembira kerana dapat bersama-sama rakyat di Pulau Pinang pada kali ini selaku pemimpin tertinggi negara.

Sebelum itu, Dato’ Seri Anwar Ibrahim memulakan ucapannnya dengan pepatah, “tempat jatuh lagi dkenang, inikan pula kampung halaman,“ yang secara langsung menggambarkan rasa gembiranya kerana dapat berjumpa dengan orang kampungnya, terutamanya di kawasan Permatang Pauh.  Perdana Menteri turut meluahkan rasa syukur dengan apa yang telah diusahakan oleh bekas Ahli Parlimen Permatang Pauh, Nurul Izzah Anuar yang telah mewujudkan satu kawasan khas untuk para penjaja makanan di Bandar Perda. “Saya amat bersyukur kerana Nurul Izzah turut menunjukkan rasa prihatinnya pada nasib penjaja kecil yang menjual makanan di sekitar Bandar Perda ini, lantas mengambil usaha mewujudkan Lembah Makanan, iaitu suatu tempat khas yang menempatkan penjaja-penjaja makanan yang sebelum ini menjual makanan mereka di merata-rata tempat di sekitar Bandar Perda.“

Lembah Makanan merupakan hasil inisiatif Puan Nurul Izzah Anuar bersama-sama Ahli Dewan Undangan Negeri Penanti, Yang Berhormat Norlela Ariffin yang turut mendapat kerjasama daripada Majlis Bandaraya Seberang Perai dan Majlis Pengurusan Komuniti Kampung Bandar Perda. Lokasi Lembah Makanan terletak berdekatan dengan kawasan letak kereta Indah Water Konsortium telah dirasmikan oleh Puan Nurul Izzah Anwar pada 4 Disember 2022.

Lebih kurang 48 penjaja makanan ditempatkan secara berpusat dan sistematik di Lembah Makanan yang menjual pelbagai jenis makanan dan minuman, termasuklah makanan vendor yang dijual oleh penjaja. Pengunjung boleh membeli makanan seperti nasi kukus, kuetiaw goreng, dan nasi daging asam. Di situ juga turut dijual pelbagai jenis minuman seperti milo ais kepal, mangga susu, dan kopi pelbagai perisa. Ada juga dijual kuih-muih dan manisan serta koktel dan puding buah, termasuklah makanan bergoreng seperti ayam gunting, popia, donut, pisang goreng, keropok lekor dan cendawan goreng di Lembah Makanan.

Sesuai dengan namanya, Lembah Makanan menyediakan pelbagai jenis makanan daripada hidangan berat seperti nasi kepada hidangan ringan seperti kuih dan puding. Yang menariknya, sempena kunjungan Perdana Menteri, sebanyak 200 baucar bernilai RM5.00 diberikan kepada pengunjung dan baucar tersebut boleh digunakan pada hari tersebut sahaja untuk membuat pembelian makanan daripada semua gerai yang berniaga di Lembah Makanan.


OPR Kekal Jika Inflasi Terus Turun

Putrajaya – Selepas kenaikan 25 mata asas sebanyak empat kali berturut-turut, Bank Negara Malaysia (BNM) melalui Jawatankuasa Dasar Monetari (MPC)  membuat keputusan untuk mengekalkan Kadar Dasar Semalaman (OPR) pada kadar 2.75 peratus.

Jika OPR tersebut terus kekal, hal ini akan menyebabkan kadar inflasi dalam negara mereda pada bulan yang akan datang. Selain itu, tekanan inflasi dalam negara dilihat berupaya mereda dan memberikan petunjuk yang baik untuk kembali ke paras normal sebelum ini, iaitu sekitar lebih dua peratus.

Menteri Ekonomi, Yang Berhomat Rafizi Ramli  menjelaskan bahawa jika kadar inflasi terus meningkat, BNM akan terus menaikkan OPR agar dapat mengehadkan permintaan. Menurut beliau lagi, semua pihak termasuk pelanggan berperanan untuk menentukan kadar inflasi. Keputusan BNM mengekalkan OPR, akan  meredakan inflasi pada bulan Januari dan Februari.

“Selepas melihat kadar tersebut memuncak pada Ogos dan September tahun lalu, trend tersebut seterusnya akan mereda dan menurun. Terdapat petunjuk yang menunjukkan bahawa inflasi akan mula mendatar,” katanya.

“Kadar inflasi pada tahun lalu menunjukkan sebanyak 3.3 peratus dan kadar tersebut lebih tinggi dua peratus daripada tahun sebelumnya.”

Jelasnya lagi, jika inflasi mencecah hingga 2.8 peratus pada April tahun ini, hal tersebut akan menunjukkan harga barangan pada kadar yang baik untuk ekonomi. Namun begitu, beliau juga menegaskan agar harga yang dikenakan kepada pengguna perlulah seiring dengan  penurunan harga bahan mentah.

Kerajaan juga sedang merangka strategi baharu untuk menyelesaikan isu kos sara hidup dan akan diumumkan dalam waktu terdekat. Perangkaan strategi baharu tersebut melibatkan Kementerian Ekonomi, Kementerian Perdagangan Dalam Negeri serta Kementerian Pertanian dan Keterjaminan Makanan.


Eksport Malaysia pada Tahun 2022 Melepasi Unjuran RMK12

Ketua Pegawai Eksekutif  Matrade,Datuk Mohd Mustafa Abdul Aziz menyatakan bahawa  komuniti perniagaan Malaysia kekal berdaya tahan susulan permintaan global yang kukuh dan harga komoditi yang tinggi walaupun berhadapan dengan persekitaran ekonomi global yang mencabar. Beliau menambah bahawa  Malaysia mengeksport rangkaian produk bernilai tinggi dan berdaya saing  lebih 200 pasaran antarabangsa.


Penggunaan Bahasa Melayu sebagai Bahasa Rasmi di Luar Negara

Pengumuman Perdana Menteri, YAB Dato’ Seri Ismail Sabri Yaakob tentang penggunaan bahasa Melayu dalam urusan rasmi di luar negara sangat dialu-alukan dan amat dihargai oleh pejuang dan pencinta bahasa Melayu sebagai bahasa kebangsaan.

Dari sudut sejarah, bahasa Melayu memang telah menjadi bahasa diplomasi dalam tempoh ratusan tahun dahulu. Wujudnya warkah dan perjanjian antara kerajaan-kerajaan Melayu dengan kuasa asing seperti Portugal, Sepanyol, Belanda dan Inggeris di pelbagai perpustakaan di seluruh dunia menjadi buktinya. Sarjana Belanda seperti Van Linschoten dan Francis Valentijn menyamakan taraf dan peranan bahasa Melayu dengan bahasa Latin dan Perancis di Eropah pada abad yang sama, iaitu abad 16 Masihi.

Pernyataan Perdana Menteri di Bangkok itu membuka lembaran baharu untuk mengangkat semula bahasa Melayu sebagai bahasa perhubungan antarabangsa. Jabatan Perkhidmatan Awam dalam Pekeliling Perkhidmatan Bilangan 9 tahun 2011 yang bertajuk “Panduan Penggunaan Bahasa Kebangsaan dalam Perkhidmatan Awam“ telah menyebut galakan penggunaan bahasa Melayu dalam urusan surat-menyurat di peringkat antarabangsa dalam bahasa Melayu dengan terjemahannya dalam bahasa Inggeris. Untuk perjanjian peringkat antarabangsa pula, bahasa Inggeris digunakan dan terjemahannya dalam bahasa Melayu dibuat untuk rekod dan semakan. Perkara yang sama dikeluarkan semula dalam Pekeliling Perkhidmatan Bilangan 1 tahun 2020 dengan tajuk “Pemerkasaan Penggunaan Bahasa Kebangsaan dalam Perkhidmatan Awam“.

Pernyataan Perdana Menteri itu patut menjadi sumber iltizam oleh semua penjawat awam yang berurusan di luar negara dan penjawat awam di dalam negara yang berurusan dengan pihak antarabangsa agar menggunakan bahasa Melayu, dengan terjemahannya dalam bahasa Inggeris.

Tentang peranan bahasa Melayu sebagai bahasa rasmi ASEAN, Dewan Bahasa dan Pustaka dan Majlis Bahasa Brunei Darussalam-Indonesia-Malaysia (MABBIM) telah mengusulkannya sejak tahun 2000 dan berharap agar pernyataan Perdana Menteri itu akan menjadi kenyataan. Selain mempunyai penutur sekitar 300 juta orang di Malaysia, Indonesia, Singapura, Brunei Darussalam dan di sebahagian Thailand dan Kampuchea, bahasa Melayu difahami juga di negara ASEAN yang lain.


Inflasi Malaysia Menurun kepada 3.8% pada Disember 2022

Untuk mendapatkan maklumat terkini, ikuti kami melalui Telegram


Terlajak Klik Membawa Padah

Perkembangan teknologi maklumat membolehkan orang ramai melakukan apa-apa sahaja dengan satu klik pada peranti yang digunakan. Namun begitu, dengan satu klik juga boleh menyebabkan mereka mengalami kerugian ribuan ringgit dalam sekelip mata.

Itulah yang berlaku kepada segelintir individu yang dilaporkan kehilangan wang dalam akaun simpanan mereka. Biasanya, mangsa terjebak setelah menekan pautan atau memuat turun aplikasi palsu daripada telefon pintar mereka, seterusnya tertipu dengan memberikan butiran maklumat peribadi termasuklah nombor akaun bank dan kata laluan kepada penjenayah siber.

Begitulah kaedah mengumpan paling biasa yang digunakan oleh penjenayah siber untuk memerangkap mangsa tanpa mereka sedar. Dengan kaedah memperdaya mangsa memberikan maklumat peribadi, hal tersebut mampu membuatkan mangsa kehilangan wang yang disimpan di dalam akaun bank. Kaedah ini menyebabkan pengguna terperangkap dengan pelbagai pautan antaranya termasuklah dalam bentuk e-mel, sistem pesanan ringkas (SMS) dan juga aplikasi mudah alih yang dihantar oleh penjenayah siber ini ke telefon pintar mangsa. Pautan dan aplikasi tersebut adalah perisian samaran pengintip mudah alih yang berfungsi untuk memantau dan mendapatkan maklumat peribadi tanpa kebenaran pengguna termasuklah bagi mengakses akaun bank mangsa.

Perisian pengintip mudah alih ini membuka ruang kepada pencerobohan data pengguna termasuk kata laluan perbankan dalam talian selain “menyedut” segala maklumat akaun bank atau kad kredit sekiranya mangsa melawat laman perbankan dalam talian. Cara yang paling biasa bagi telefon pintar pengguna dijangkiti perisian pengintip mudah alih ini ialah apabila pengguna memuat turun aplikasi yang tidak dibenarkan atau aplikasi palsu di telefon pintar masing-masing.

Justeru, pengguna perlu berhati-hati dan mengelak daripada menekan pautan yang tidak diketahui yang muncul secara tiba-tiba di skrin telefon pintar atau memuat turun aplikasi yang diarahkan untuk mengelak daripada dijangkiti perisian pengintip mudah alih. Tidak dapat disangkal, isu ini mencetuskan kebimbangan orang ramai. Ironinya, kes kecurian wang menerusi penggunaan peranti teknologi sudah berlaku sejak sekian lama, bukan hanya di Malaysia tetapi di seluruh dunia.

Di Malaysia, rakyat pernah digemparkan dengan berita “Pencuri Satu Sen” yang melibatkan seorang pekerja sebuah bank pada tahun 1990 yang memanfaatkan sistem komputer bank itu bagi mencuri satu sen daripada setiap akaun pendeposit dalam tempoh 14 hari dan berjaya mengumpul sebanyak RM14 juta!

Menurut syarikat keselamatan siber, Kaspersky, Malaysia menjadi negara di Asia Tenggara paling terdedah terhadap ancaman aktiviti pancingan data berkaitan sistem pembayaran dengan sejumlah 195 032 aktiviti pancingan berkaitan pembayaran dikesan pada setengah tahun pertama 2022.

Harus diakui bahawa seiring dengan perkembangan teknologi maklumat, penjenayah siber semakin kreatif dan licik dengan sentiasa mengubah modus operandi bagi mengatasi sebarang langkah dan sistem keselamatan yang dibangunkan oleh institusi perbankan hingga menjadikan orang ramai sebagai mangsa. Walaupun langkah dan sistem keselamatan sentiasa diperketat oleh institusi perbankan, namun penjenayah siber ini tetap dapat menembusinya.

Kegiatan ini semakin membimbangkan disebabkan kepakaran mereka dalam menggodam sistem. Oleh sebab itu, pemain industri perbankan perlu menyelaraskan usaha bagi memerangi jenayah siber dengan melaksanakan kempen kesedaran awam secara besar-besaran dalam rangkaian perbankan berhubung taktik terbaharu penjenayah siber ini.

Antara usaha yang dilaksanakan oleh pemain industri perbankan dalam memerangi penjenayah siber adalah dengan melancarkan Kempen Kesedaran Penipuan Kebangsaan. Kempen ini menampilkan satu logo untuk memudahkan orang ramai mengingat tiga langkah mudah bagi mengelakkan diri daripada menjadi mangsa penipuan siber.

Logo tiga langkah mudah itu juga dikenali sebagai peraturan tiga saat, iaitu AWAS, FIKIR, BLOK (STOP, THINK, BLOCK), yang memberikan peringatan kepada orang ramai supaya berwaspada apabila menerima sebarang panggilan, mesej atau e-mel daripada pihak yang tidak dikenali. Melalui cogan kata “Ingat 3 Saat OK” dan tanda pagar #JanganKenaScam, industri perbankan menggesa orang ramai untuk mengingati peraturan tiga saat tersebut agar kekal selamat dan tidak menjadi mangsa penipuan siber. Kempen itu dilancarkan secara bersama oleh Persatuan Bank-Bank Dalam Malaysia (ABM), Persatuan Institusi Perbankan dan Kewangan Islam Malaysia (AIBIM) dan Persatuan Institusi-Institusi Pembangunan Kewangan Malaysia (ADFIM). Kempen Kesedaran Penipuan Kebangsaan itu adalah kesinambungan usaha industri perbankan untuk memerangi penipuan dalam talian serta mendidik pengguna mengenai penipuan dalam talian sambil berkongsi petua mudah untuk kekal selamat semasa dalam talian.

Kempen itu melengkapkan lima langkah pencegahan tambahan yang diambil oleh institusi perbankan untuk memerangi penipuan kewangan seperti yang dinyatakan oleh Bank Negara Malaysia (BNM), iaitu peralihan daripada penggunaan kata laluan sekali saja (OTP) yang berasaskan SMS kepada kaedah pengesahan yang lebih selamat; mengetatkan lagi peraturan pengesanan dan pencetus bagi menyekat transaksi berkaitan penipuan kewangan; pelanggan dihadkan kepada satu peranti mudah alih atau peranti selamat untuk pengesahan transaksi perbankan dalam talian; tempoh pengesahan dan menunggu untuk pendaftaran kali pertama perkhidmatan e-perbankan; dan saluran aduan khusus 24/7 untuk pelanggan.

Untuk langkah pencegahan tambahan yang terakhir, kerajaan baru-baru ini mengumumkan penubuhan Pusat Respons Scam Kebangsaan (NSRC), iaitu pusat arahan untuk menyelaraskan tindak balas pantas bagi penipuan kewangan dalam talian. Mangsa penipuan kewangan dalam talian boleh menghubungi talian hotline bank mereka atau talian hotline NSRC, iaitu 997 untuk membuat aduan dan laporan. Harus difahami, dalam isu ini usaha untuk mengesan dan memintas dana yang dicuri dan untuk mengelakkan kerugian selanjutnya, masa menjadi terpenting. Justeru, mangsa mesti segera menghubungi bank mereka atau 997 sebaik-baik saja mereka mendapati bahawa mereka telah ditipu penjenayah siber.

Namun begitu, di sebalik pelbagai langkah yang diambil oleh pihak berwajib, isu penipuan kewangan dalam talian ini akan terus berleluasa selagi pengguna sendiri tidak melengkapkan diri dengan pengetahuan selain memupuk sikap waspada.

Menurut Ketua Pegawai Eksekutif CyberSecurity Malaysia, Amirudin Abdul Wahab, walaupun semua aplikasi perbankan mempunyai tetapan keselamatan tersendiri di samping sistem keselamatan yang dibangunkan oleh pengeluar telefon pintar dan aplikasi mudah alih lain yang terdapat di pasaran, namun aspek itu tidak dapat menjamin 100 peratus keselamatan pengguna setiap kali mereka menggunakan Internet. Apabila orang ramai menggunakan Internet, mereka sebenarnya terdedah terhadap risiko ancaman siber dan hal tersebut tidak terhad kepada portal bank atau urus niaga dalam talian.

Virus dan perisian hasad dalam aplikasi boleh digunakan sebagai satu cara untuk mencuri maklumat daripada telefon pintar pengguna. Terdapat beberapa jenis perisian hasad yang sudah dikenal pasti seperti SMSStealer dan keylogger yang digunakan dalam kes penipuan melalui telefon pintar. SMSStealer berkebolehan mencuri kod keselamatan termasuk Kod Kebenaran Transaksi (TAC) atau OTP yang dihantar oleh bank kepada pelanggan bagi mengakses platform jual beli dan perbankan dalam talian. Perisian hasad dan virus juga sering dimasukkan ke dalam kod laman sesawang dan aplikasi palsu yang dihantar kepada pengguna.

Secara umumnya, sistem keselamatan yang digunakan oleh insitusi kewangan termasuk bank adalah selamat. Institusi kewangan mempunyai sistem keselamatan siber yang terkini bagi melindungi sistem perbankan dan ini termasuk sistem pemantauan ancaman keselamatan siber yang dapat memantau trend ancaman dan serangan siber terkini. Perkara utama yang perlu dibuat ialah mencegah sebelum hal tersebut berlaku.

Sekiranya pengguna membuat tetapan keselamatan dan melaksanakan amalan terbaik, risiko untuk terdedah terhadap ancaman siber akan menjadi lebih rendah. Antara langkah pencegahan yang boleh diambil termasuklah tidak menggunakan rangkaian WiFi awam untuk urusan perbankan kerana dikhuatiri hal tersebut merupakan perangkap yang dipasang penjenayah siber bagi mencuri maklumat peribadi. WiFi awam adalah tidak selamat kerana dapat diakses secara meluas oleh sesiapa sahaja yang berniat jahat.

Orang ramai juga perlu sentiasa memastikan peranti mempunyai perisian antivirus sebagai perlindungan tambahan serta sentiasa mengemas kini perisian itu supaya berada pada versi terkini. Selain itu, bina kata laluan yang kukuh kerana hal ini merupakan benteng pertahanan utama dan pengguna juga dinasihatkan menggunakan ciri keselamatan yang disediakan oleh penyedia perkhidmatan media sosial seperti Facebook dengan mengaktifkan pengesahan dua hala, yang mana jika terdapat percubaan mengakses ke akaun media sosial pengguna, kod keselamatan melalui SMS akan dihantar ke telefon masing-masing. CyberSecurity Malaysia membangunkan aplikasi keselamatan yang dipanggil MASSA, khusus untuk telefon pintar Android. Aplikasi ini mampu mengimbas, mengesan dan melaporkan sebarang pelanggaran data pada telefon pintar. Pengguna disarankan untuk mengunakan aplikasi ini sebagai langkah berjaga-jaga.

Adalah lebih baik untuk berwaspada dan mengambil tindakan pencegahan kerana sekiranya terlajak klik, hal tersebut hanya akan membawa padah kepada diri pengguna. Bayangkan wang hasil titik peluh yang tersimpan di dalam akaun simpanan “lesap” begitu sahaja, apatah lagi wang tersebut adalah satu-satunya sumber kewangan yang ada. Justeru, elakkan kecuaian dan sentiasa beringat!


HASiL Kukuhkan Kerjasama dengan Persatuan Perdagangan dan Dewan Perniagaan

Untuk mendapatkan maklumat terkini, ikuti kami melalui Telegram

Kuala Lumpur – Lembaga Hasil Dalam Negeri (HASiL) menganjurkan sesi libat urus yang melibatkan YBhg. Datuk Dr. Mohd Nizom  Sairi, Ketua Pegawai Eksekutif HASiL bersama dengan 54 dewan perniagaan dan persatuan perdagangan. Sesi itu disertai  lebih daripada 150 orang ahli perniagaan. Sesi itu bertujuan untuk meningkatkan tahap pematuhan cukai dalam kalangan rakyat dan pembayar cukai di Malaysia. Sesi itu telah diadakan di Hotel Intercontinental, Kuala Lumpur. Turut memeriahkan sesi itu ialah YBhg. Datuk Dr. Sotimin Muhalip, Timbalan Ketua Pegawai Eksekutif (Operasi Percukaian), Puan Wan Ramiza Wan Ghazali, Timbalan Ketua Pegawai Eksekutif (Pengurusan) serta barisan pengurusan kanan HASiL.

Sesi itu bertujuan mendapatkan maklum balas secara terus daripada pihak
berkepentingan berkenaan isu serta cadangan penambahbaikan mutu perkhidmatan
HASiL memandangkan dewan perniagaan dan persatuan perdagangan ini mampu
bertindak sebagai ejen penyebarluas maklumat serta info percukaian kepada semua ahli
di bawah naungannya. Bagi mencapai objektif penganjuran sesi ini, YBhg. Datuk Dr.
Mohd Nizom  Sairi melalui sesi dialognya turut sama bertukar-tukar pendapat dan
maklumat serta bertindak menjadi pemudah cara dalam menyelesaikan isu-isu berkaitan
yang telah dibangkitkan.

Dalam sesi tersebut, beliau juga telah menyampaikan hasrat dan aspirasi dalam
memperkasakan peranan serta fungsi HASiL selaku agensi pentadbir cukai langsung
negara yang mana pendekatan HASiL berteraskan konsep A.E.S (Awareness,
Education, Services) akan diteruskan lagi dalam tahun 2023 bagi memastikan kadar
pematuhan pembayar cukai terus menunjukkan peningkatan yang positif.

Sehingga bulan Januari tahun 2023, HASiL telah mengadakan sebanyak tiga sesi
libat urus bersama pemain industri dan akan terus komited menganjurkan sesi
sebegini yang merupakan platform terbaik HASiL dalam mendekati pembayar cukai dan
seterusnya menjadi rakan strategik pembayar cukai dalam kitaran ekosistem percukaian.

Sebarang pertanyaan serta maklum balas berkaitan boleh dimajukan kepada kami
melalui:
a) Hasil Care Line di talian 03-8911 1000 / 603-8911 1100 (Luar Negara);
b) HASiL Live Chat; dan
c) Borang Maklum Balas di portal rasmi HASiL di pautan pantas
https://maklumbalaspelanggan.hasil.gov.my/public.


BNM Memaklumkan Aset Rizab Rasmi Malaysia Berjumlah USD 114.65 Bilion pada Disember 2022


Program Menu Rahmah Mendapat Reaksi Positif Masyarakat

Selangor – Pelancaran Program Menu Rahmah yang telah disempurnakan oleh Menteri Perdagangan Dalam Negeri dan Kos Sara Hidup (KPDN), Datuk Seri Salahuddin Ayub,pada 31 Januari 2023 yang lalu mendapat reaksi positif dalam kalangan rakyat Malaysia.

“Harga yang ditawarkan adalah berpatutan, hidangannya segar dan amat menyelerakan. Program ini amat baik malah berbaloi bagi mereka yang mempunyai jumlah ahli keluarga yang ramai,” begitulah antara reaksi positif pelanggan menu Rahmah yang dipetik daripada tinjaun Bernama. Pelancaran Menu Rahmah ini merupakan salah satu inisiatif baharu dalam mengurangkan kos sara hidup rakyat untuk perbelanjaan makanan dan minuman khusnya buat golongan rakyat sasar yang terkesan dengan kenaikan kos sara hidup pada masa kini.

Penyediaan Menu Rahmah merupakan hidangan seimbang merangkumi nasi, satu pilihan protein iaitu ayam atau ikan dan sayuran yang ditawarkan dengan harga RM 5.00 sepinggan. Program itu merupakan kerjasama antara pihak kerajaan bersama pemain industri makanan dan minuman di Malaysia. Sebanyak 15 000 premis penjual makanan turut serta dalam melaksanakan usaha membantu mengurangkan beban kos sara hidup rakyat golongan sasar.

“Saya harap peranan kementerian sedikit sebanyak dapat membantu rakyat dalam mendepani kos sara hidup,” ujar Menteri (KPDN) dalam sidang media di Bandar Baru Bangi selepas melakukan lawatan mengejut di beberapa kedai makan sebahagian daripada Ops Menu 3.0.

Selain inisiatif Menu Rahmah, terdapat juga program yang akan menyusul seperti:


Tajaan Pengajian Percuma di Universiti Mampu Mengubah Nasib Keluarga Miskin.

Kuala Lumpur – Pelbagai pihak terutamanya golongan B40 dan keluarga miskin menyambut baik tentang program pengajian percuma untuk menyambung pengajian ke universiti seperti yang dicadangkan oleh  Menteri Pendidikan  Tinggi, Datuk Seri Mohamed Khaled Nordin. Menteri Pendidikan Tinggi menyatakan bahawa pendidikan dapat mengubah nasib golongan tersebut. Program pengajian percuma itu diberikan kepada generasi pertama keluarga miskin yang berjaya memasuki universiti.

Dr. Muhammad Iqmal Hisham Kamaruddin, Pensyarah Kanan Fakulti Ekonomi dan Muamalat Universiti Sains Islam Malaysia (USIM) menyatakan bahawa program itu dapat membantu pembentukan modal insan dapat  direalisasikan secara menyeluruh  dalam golongan miskin dan B40. Tambahan beliau lagi, program itu dilihat dapat memberikan peluang dan ruang kepada pelajar yang terlibat untuk mendapat akses dalam pendidikan dan pengetahuan dan seterusnya dapat mengeluarkan keluarga golongan miskin tersebut daripada kelompok kemiskinan.

Tambahan beliau lagi, program tersebut dapat memberikan manfaat kepada golongan miskin dengan memberikan pengetahuan dan pendidikan dan seterusnya dapat mengeluarkan golongan keluarga miskin ini daripada kelompok kemiskinan. Beliau juga berkata dengan kemampuan kewangan negara yang ada, program itu boleh dilaksanakan dengan memberikan bantuan pembiayaan yuran pendidikan secara percuma kepada golongan ini.

Walau bagaimanapun, program itu juga bergantung kepada jumlah keseluruhan pelajar yang menerima bantuan tersebut dan implikasi kewangan negara yang akan terlibat. “Program ini merupakan jajaran daripada pengenalan Program Pembangunan Siswa Sulung Keluarga Malaysia (SULUNG) sebelum ini yang dilihat mempunyai ciri persamaan yang sama dengan berfokuskan kepada keluarga miskin dan golongan B40”, katanya. Beliau juga berpendapat bahawa rakyat perlu melihat secara realistik program itu  untuk semua rakyat Malaysia kerana boleh memberikan kesan yang besar kepada kewangan negara pada masa akan datang.

Pensyarah Kanan Pusat Kajian Kepelbagaian Pendidikan Fakulti Pendidikan Universiti Kebangsaan Malaysia (UKM), Dr. Anuar Ahmad  berkata pada tahun 1970-an keberhasilan program sebegini dapat dilihat apabila kerajaan berjaya membantu golongan miskin melalui beberapa program iaitu dari segi pinjaman, asrama dan biasiswa. Pada tahun 1970- an program sebegini mampu untuk membuka peluang yang luas kepada anak-anak golongan miskin  mereka akhirnya berjaya mengubah nasib keluarga.

Beliau juga turut berpendapat bahawa sekiranya dasar itu berjaya dilaksanakan akan memberikan impak yang besar kepada golongan ini dan dapat merapatkan jurang kemiskinan di negara kita. “Kerajaan perlu mentakrifkan golongan miskin yang layak mendapat tajaan dalam melaksanakan dasar ini,” katanya ketika dihubungi Bernama.

Beliau juga berharap agar Kementerian pendidikan tinggi (KPT) mempunyai garis panduan yang jelas tentang pelaksanaan penajaan ini dan mempunyai definisi kerangka serta penjelasan bagi mereka yang layak dalam proses pemilihan. Menteri Pendidikan Tinggi telah memperkenalkan program pengajian percuma pada 30 Januari lepas kepada pelajar generasi pertama dan dasar dan mekanisme tersebut akan dibawa kepada Jemaah Menteri untuk disokong serta akan dijadikan dasar berterusan kerajaan.


HASiL Santuni Anak Yatim dan Asnaf Kampung Silad menerusi Inisiatif CSR

Untuk mendapatkan maklumat terkini, ikuti kami melalui Telegram

Ranau – Lembaga Hasil Dalam Negeri Malaysia (HASiL) terus memperkasakan  Program Tanggungjawab Sosial (CSR) dengan menyantuni 39 orang anak yatim dari Rumah Anak-anak Yatim dan Asnaf Kampung Silad di bawah kelolaan Persatuan Kebajikan Rumah Anak Yatim dan Asnaf Daerah Ranau. Program ini dilaksanakan seiring dengan konsep Malaysia Madani yang menerapkan sifat ihsan, peduli dan kasih sayang dalam masyarakat bagi mewujudkan keamanan bersama.

Berdasarkan kenyataan media yang dikeluarkan oleh HASIL hari ini, pihak HASIL telah menyerahkan sumbangan berbentuk makanan, barangan dan wang tunai berjumlah RM6000 menerusi program ini kepada pihak yang terlibat. Penyerahan sumbangan tersebut telah disempurnakan oleh Ketua Pegawai Eksekutif HASiL, YBhg. Datuk Dr. Mohd Nizom Sairi.

“HASiL amat komited dalam meneruskan usaha menyantuni rakyat Malaysia dari segenap lapisan masyarakat untuk memberikan pelbagai bantuan melalui inisiatif CSR di samping membantu meringankan beban, terutamanya golongan asnaf dan masyarakat di luar bandar yang memerlukan serta melahirkan warga kerja HASiL yang prihatin,” demikian ulasan YBhg. Datuk Dr. Mohd Nizom Sairi dalam kenyataan media tersebut.

Menurut beliau lagi, pelaksanaan program ini ialah satu daripada pendekatan strategik HASiL dalam mendekatkan diri kepada masyarakat sekali gus sebagai tanda sokongan HASiL kepada pembangunan modal insan, termasuklah masyarakat di luar bandar dan golongan asnaf.

Sebarang pertanyaan atau maklumat lanjut yang berkaitan dengan HASiL, boleh dimajukan kepada pihak HASiL Care Line di talian 03-8911 1000 atau 603-8911 1100 (luar negara). Sebarang pertanyaan menerusi mesej boleh dikemukakan melalui ruangan HASiL Live Chat atau masyarakat boleh mengisi borang maklum balas di portal rasmi HASiL.


Ekonomi Malaysia Mampu Capai Pertumbuhan Positif pada Tahun ini

Kuala Lumpur – Menteri Perdagangan Antarabangsa dan Industri,  Tengku Datuk Seri Zafrul Tengku Abdul Aziz melaungkan keyakinan Malaysia mampu mencapai pertumbuhan positif dan seterusnya ingin mengelakkan kemelesetan ekonomi berlaku pada tahun ini walaupun perlu berhadapan dengan ancaman ekonomi global.

Beliau juga optimis  bahawa Malaysia tidak akan mengalami kemelesetan walaupun pertumbuhan ekonomi Malaysia pada tahun ini diunjurkan sederhana berbanding tahun sebelum ini. “Malaysia perlu merebut segala peluang yang ada untuk memastikan semua enjin pertumbuhan  ekonomi kekal aktif terutamanya dalam pelaburan dan perdagangan.” Tambahan beliau, pelaburan yang berkualiti berupaya untuk menawarkan peluang pekerjaan yang banyak kepada rakyat dan seterusnya dapat meningkatkan pendapatan negara.

Dalam lawatan beliau ke Pulau Pinang baru- baru ini, beliau telah  bertemu dengan pegawai tertinggi negara dan peserta industri untuk membincangkan cara untuk mengukuhkan lagi ekosistem perindustrian di negeri itu kerana Pulau Pinang merupakan antara salah satu destinasi pelaburan utama sektor elektrik dan elektronik(E&E) dan teknologi perubatan. Beliau juga sebolehnya ingin membantu dan membangunkan perusahaan kecil dan sederhana di negara ini yang boleh menawarkan perkhidmatan dan seterusnya menjadi pembekal kepada syarikat multinasional.

Beliau  juga menjelaskan bahawa Pulau Pinang merupakan contoh yang terbaik untuk dilihat kerana banyak syarikat multinasional yang bekerjasama dengan syarikat kecil sehingga syarikat-syarikat kecil ini dapat berkembang dan disenaraikan di bursa saham.


Sri Lanka Berharap agar IMF Meluluskan Pinjaman Secepatnya

Sri Lanka – Sri Lanka menjangkakan pinjaman daripada Tabung Kewangan Antarabangsa (IMF) akan diluluskan tidak lama lagi. Presiden Sri Lanka, Ranil Wickremesinghe yakin pinjaman negara tersebut akan diluluskan selepas melengkapkan prasyarat untuk memperoleh pinjaman  sebanyak 2.9 bilion dolar atau 12. 3 bilion ringgit   daripada IMF  untuk menyelamatkan negara itu daripada kegawatan ekonomi.

Beliau berharap agar mendapat kelulusan yang cepat  untuk membiayai hutang luarnya yang mencecah 7 bilion dolar. Akibat krisis ekonomi yang melanda negara tersebut yang berpanjangan dan diburukkan lagi dengan kekacauan politik, Sri Lanka terjerumus dalam kemelut ekonomi sehingga diisytiharkan muflis. Sri Lanka terperangkap dalam krisis  kewangan terburuk sejak memperoleh kemerdekaan daripada Britain pada tahun 1948 disebabkan oleh kekurangan dolar yang teruk.

Negara itu juga turut dibebani dengan cukai yang tinggi dan mengalami kekurangan barang keperluan seperti bahan api dan ubat-ubatan  dan rakyatnya juga terpaksa berhadapan dengan pemotongan bekalan elektrik setiap hari. Ranil Wickremesinghe merupakan presiden Sri Lanka yang baharu selepas presiden sebelum ini melarikan diri ke negara lain dan meletakkan jawatan pada tahun lepas selepas  pengepungan dilakukan oleh ribuan penunjuk perasaan di pejabat dan kediamannya.

Beliau juga menjelaskan bahawa akan menumpukan untuk mendapatkan jaminan pembiayaan daripada pemiutang utama iaitu Jepun dan China. Bank pusat Sri Lanka juga menganggarkan bahawa ekonomi akan kembali pulih pada separuh kedua tahun ini dan inflasi akan melonjak satu digit menjelang akhir tahun ini.


Penjenamaan Semula Sistem Percukaian Negara

Kuala Lumpur – Sistem percukaian yang efektif akan membantu meningkatkan pendapatan ekonomi sesebuah negara. Oleh itu, kaedah sistem percukaian yang dilaksanakan seharusnya menjadi salah satu agenda tumpuan sesebuah negara bagi memperkasakan kemampanannya. Dr.Zulkufli Zakaria, penganalisis strategik ekonomi membicangkan sistem percukaian berdasarkan topik “Malaysia Madani: Pembaharuan Konsep Percukaian, Perkasa Kemampanan Negara” dalam rancangan Selamat Pagi Malaysia. Beliau menyatakan bahawa terdapat pertalian yang erat antara sistem percukaian dengan politik negara yang sudah seawal 1880-an. Tegas beliau lagi, sistem percukaian sedia ada seharusnya dikaji semula, terutamanya melibatkan golongan yang dikenakan sistem sistem cukai.

Beliau menyatakan bahawa mekanisme sistem percukaian harus dimantapkan bagi memastikan tiada pihak lari daripada membayar cukai. Beliau memberikan cadangan untuk mengenakan cukai kepada warga asing yang bekerja di Malaysia. Ujar beliau, bilangan tenaga asing yang bekerja di Malaysia agak tinggi dan kerajaan perlu mencari mekanisme cukai yang sesuai bagi golongan tersebut. Beliau juga menyatakan bahawa kerajaan perlu melakukan penjenamaan semula perlaksanaan sistem percukaian.

Pertama, beliau menyarankan agar pihak yang terlibat melakukan pengubahsuaian sistem cukai mengikut keadaan ekonomi semasa. Berdasarkan pengamatan akademik, ketika kerajaan melaksanakan sistem cukai GST, beberapa lapisan yang terkena impaknya. Sistem rebat yang ada dalam GST kurang cekap kerana mereka yang terlibat hanya mendapat rebat selepas empat bulan dan cukai dikenakan 20% sekiranya lambat mendapat rebat. Akhirnya, keadaan itu membebankan rakyat sehinggakan rakyat tidak mampu membayar cukai. Beliau mengulas bahawa pihak yang dikenakan cukai perlu menunaikan tanggungjawab mereka kerana mereka akan menikmati faedah cukai tersebut.

Beliau juga menegaskan bahawa sistem data amat penting bagi menentukan pelaksanaan sistem cukai yang baharu terutamanya berkenaan golongan yang dikenakan cukai. Hal ini demikian kerana sistem data yang menyeluruh akan membantu pelaksanakan sistem cukai baharu yang lebih baik. Beliau menyarankan agar diwujudkan sistem cukai alam sekitar atau yang dikenali sebagai cukai karbon kepada pemain industri seperti yang dilaksanakan oleh negara maju seperti New Zealand, United Kingdom, Korea Selatan, Sweden, dan lain-lain lagi.

Pelaksanaan cukai tersebut boleh memberikan dua kesan utama iaitu hasil kutipan cukai boleh diagihkan sebagai pulangan balik kepada rakyat dan yang kedua dapat memberikan pendidikan kepada pemain industri agar peka terhadap isu alam sekitar sekali gus dapat mengurangkan pelepasan gas yang boleh menyebabkan pencemaran. Pada akhir temu bual, beliau berharap agar sistem percukaian dan polisi percukaian harus diubahsuai serta kerajaan dapat membantu syarikat PKS dan syarikat yang sudah sedia ada untuk menjayakan Green House. Beliau juga mengharapkan agar politik dan ekonomi dapat disatukan agar segala perancangan dapat dilaksanakan dengan baik supaya rakyat dapat memahami matlamat kerajaan.


Kamus Melahirkan Masyarakat Terampil Berbahasa

Untuk mendapatkan maklumat terkini, ikuti kami melalui Telegram

Kuala Lumpur − Pada masa ini, teknologi digital merupakan satu wadah yang amat berkesan untuk memartabatkan bahasa Melayu khususnya kepada generasi muda. Namun begitu, penggunaan kamus juga dilihat berperanan penting dalam menambah perbendaharaan kata seseorang yang boleh menjadi panduan kosa kata kepada semua golongan masyarakat.

Menurut Encik Mohd. Rosle Said dalam isu penggunaan kamus, kebanyakan guru yang mengajar bahasa Melayu jarang-jarang menggunakan kamus dalam sesi pengajaran. Hal ini menyebabkan pelajar sukar mencari kosa kata tentang penggunaan bahasa Melayu. Sementelah pula, guru sendiri pun ada yang kurang jelas tentang makna penggunaan kata, ejaan, bentuk kata dan sebagainya. Oleh itu, sekiranya guru tidak memanfaatkan penggunaan kamus dalam sesi pengajarannya, maka itu tindak yang kurang bijak.

Hal ini demikian kerana kamus banyak memberikan maklumat yang tepat yang boleh diperoleh dengan cara yang mudah serta banyak aktiviti juga boleh dilakukan semasa sesi pengajaran dalam kelas.

Guru seharusnya bijak memanfaatkan kamus supaya murid berupaya menguasai kosa kata dengan meluas dan sesi pembelajaran menjadi lebih menarik apabila murid dapat meneroka perkataan melalui pembentukan bahasa yang meluas hanya dengan menggunakan kata.

Kita bukan membaca kamus tetapi dengan cara merujuk dan menyelidik kamus, iaitu kamus dijadikan sebagai bahan bimbingan dan didikan yang akan dapat melahirkan murid yang berjaya menguasai kosa kata dengan mantap dan meluas.

Tambah beliau lagi, masyarakat perlu mengekalkan jati diri bahasa Melayu terlebih dahulu sebelum menggunakan kata pinjaman untuk mengekalkan keunikan bahasa Melayu.

Di samping itu, Pusat Rujukan Persuratan Melayu (PRPM) merupakan enjin pencarian bahasa yang sangat berguna kepada masyarakat kini kerana pelbagai maklumat kebahasaan dapat diperoleh dengan cepat − semuanya berada di hujung jari. Portal ini juga dapat dijadikan sebagai sumber takungan kata, iaitu banyak ilmu dan tunjuk cara yang berkaitan dengan tatabahasa dan pembentukan kata dapat diperoleh secara mudah dan berkesan.

Pandangan tersebut turut dipersetujui oleh Puan Zack Kirana. Menurut beliau, pemahaman konsep berkenaan dengan kamus sangat penting. Melalui kamus, kita akan dapat mengetahui maksud sesetengah bahasa dari aspek kesalahan ejaan. Iklan-iklan yang dibuat oleh media massa dan papan tanda juga didapati banyak menggunakan ejaan yang salah. Oleh itu, pihak-pihak yang berkenaan disarankan untuk membuat rujukan dan penyemakan ejaan dengan menggunakan kamus.

PRPM dapat melahirkan masyarakat yang peka bahasa dan melalui portal ini juga diharapkan dapat melahirkan masyarakat yang cinta akan bahasa Melayu dan seterusnya melahirkan masyarakat yang berteraskan bahasa jiwa bangsa.

Demikianlah antara penerangan menarik daripada Encik Mohd. Rosle Said (Munsyi Dewan) dan Puan Zack Kirana (Guru Bahasa Melayu) selaku ahli panel, manakala Puan Siti Norsuhaila Shamsudin (Perancang Bahasa) pula bertindak selaku moderator menerusi Studio Siaran Langsung Media Sosial DBP pada pukul 3.30 petang tadi menerusi Rancangan “Sembang Tamu: Kuasai Kosa Kata, Terampil Berbahasa”.


Malaysia Berpotensi Muncul sebagai Hab automotif di Pasaran ASEAN


Bank Dunia Gesa Malaysia Cari Sumber Pendapatan Baharu

Kuala Lumpur – Bank Dunia menyatakan bahawa Malaysia perlu meninjau sumber pendapatan baharu bagi memantapkan kedudukan fiskalnya memandangkan pendapatan kerajaan berada dalam aliran menurun sejak 2012.

Ketua Pakar Ekonomi Malaysia Bank Dunia, Dr Apurva Sanghi menyatakan bahawa pembinaan semula penampan fiskal harus dipacu dengan meningkatkan kutipan hasil dan kecekapan perbelanjaan yang lebih baik. Beliau menambah terdapat beberapa perkara yang boleh dilakukan untuk menjadikan ekonomi lebih kukuh, termasuk mengukuhkan cukai penggunaan, memperluas asas cukai pendapatan peribadi, dan menyelaras pelepasan cukai.

Beliau turut menyatakan bahawa Malaysia harus beralih daripada ekonomi kepenggunaan kepada ekonomi diterajui pelaburan yang secara langsung akan meningkatkan gaji pekerja tempatan. Dalam masa yang sama, kerajaan mengubah subsidinya secara beransur-ansur kepada subsidi yang lebih berfokus kepada golongan isi rumah berpendapatan rendah. “Sementara itu, peralihan beransur-ansur kepada subsidi yang lebih bersasar akan membantu subsidi berfungsi dengan lebih baik terhadap isi rumah berpendapatan rendah,” katanya dalam taklimat media mengenai Pemantauan Ekonomi Malaysia terkininya bertajuk ‘Expanding Malaysia’s Digital Frontier’ di Kuala Lumpur.

Mengenai jangkaan pertumbuhan ekonomi Malaysia bagi tahun 2023, Pengurus Negara Bank Dunia bagi Malaysia, Dr Yasuhiko Matsuda, menyatakan bahawa ekonomi negara ini dijangka berkembang 4.0% tahun ini di walaupun jangkaan permintaan luaran yang perlahan. Pakar ekonomi itu menambah walaupun ekonomi dunia berkembang perlahan, Malaysia tidak mungkin mengalami kemelesetan pada tahun ini.

Ekonomi negara masih kukuh dengan pasaran pekerjaan bertambah baik dan keadaan politik juga bertambah baik. “Walaupun ekonomi global dijangka perlahan, Malaysia berada dalam kedudukan baik untuk mencatatkan pertumbuhan meskipun dijangka lebih perlahan berbanding pertumbuhan kukuh di luar jangkaan tahun lalu yang dijangka sekitar 8.0%. “Prestasi kukuh pada tahun 2022 sebahagiannya dipacu oleh pengeluaran caruman Kumpulan Wang Simpanan Pekerja (KWSP) yang menyumbang kepada penggunaan swasta yang tinggi di Malaysia berbanding negara lain,“ jelasnya.


Belanjawan 2023 Memfokuskan Pemacuan Pertumbuhan Ekonomi dan Keutamaan Rakyat

Putrajaya – Perdana Menteri, Datuk Seri Anwar Ibrahim menyatakan bahawa Belanjawan 2023 akan mengambil kira cabaran ekonomi semasa tetapi boleh memacu pertumbuhan negara, menarik pelaburan ke dalam negara serta memberi rahmah kepada rakyat Malaysia.

Datuk Seri Anwar Ibrahim yang juga merupakan Menteri Kewangan menambah kerajaan mahu memberikan mesej jelas bahawa penyediaan belanjawan berkenaan bukan sahaja mengambil kira kedudukan ekonomi mencabar, tetapi sesuatu yang boleh memacu pertumbuhan serta meyakinkan pelabur. â€œIni satu cabaran yang sangat rumit di mana kita boleh meyakinkan golongan kaya untuk melabur dan kumpulan miskin mendapat faedah kerana kadang-kadang ada pembenturan idea. Jadi, dasar perimbangan penting kerana asas dalam al-Quran.

Dalam perkembangan sama, beliau menambah bahawa fokus kerajaan ketika ini bukan melibatkan soal kaum atau daerah, tetapi terarah kepada kumpulan rakyat. “Fokus kita bukan soal kaum atau daerah. Fokus kita adalah rakyat. Saya tidak mahu boleh tidur nyenyak jika rakyat merasa tersisih dan tidak dipedulikan oleh pemimpin negara,“ katanya ketika berucap pada Majlis Perhimpunan Bulanan Warga Kementerian Kewangan hari ini.

Pada akhir ucapanya, beliau menitip pesan agar semua pihak diingatkan supaya tidak terpukau dengan angka penurunan statistik kemiskinan, sebaliknya perlu sedaya upaya mencari jalan untuk memberi sedikit keselesaan kepada golongan miskin. Turut hadir dalam perhimpunan berkenaan adalah Timbalan Menteri Kewangan Datuk Seri Ahmad Maslan dan Steven Sim.


Pelantikan Lima Individu Pakar Ekonomi sebagai Penasihat Khas PM

Untuk mendapatkan maklumat terkini, ikuti kami melalui Telegram

Putrajaya – Perdana Menteri (PM) Malaysia, Datuk Seri Anwar Ibrahim dalam kenyataannya dalam media sosial Instagram rasmi beliau semalam, memaklumkan pelantikan lima individu yang akan menganggotai badan penasihat khas bagi membantu menasihati beliau selaku Menteri Kewangan.

Badan penasihat khas ini terdiri daripada golongan profesional serta pakar ekonomi dan akan diketuai oleh Penasihat Petronas, Tan Sri Hassan Marican. Selain Tan Sri Hassan, badan penasihat khas ini akan dianggotai oleh Pengerusi Eksekutif FVSB, Dato’ Ahmad Fuad Md Ali,  Profesor Ekonomi Universiti Sunway, Profesor Dr. Yeah Kim Leng, Profesor Ekonomi Universiti Malaya, Dato’ Profesor Ulung Rajah Rasiah dan Pengerusi Sarawak Energy Berhad, Datuk Amar Abdul Hamed Sepawi.

Beliau mengulangi pendirian bahawa badan penasihat khas yang dilantik ini tidak akan menerima sebarang bayaran daripada kerajaan.

Tindakan  yang sama turut dilakukan oleh beliau sebelum ini apabila beliau melantik Naib Presiden Parti Keadilan Rakyat, bekas Ahli Parlimen Permatang Pauh, yang juga anaknya, Nurul Izzah Anwar sebagai Penasihat Kanan Ekonomi dan Kewangan kepada PM tanpa menerima apa-apa bayaran, yang berkuat kuasa pada 3 Januari lalu.

Sumber gambar: Facebook rasmi YAB Perdana Menteri